amanoisuno/poetBack huggingface dataset:
null 无名氏 
长乐晚彩戏莱衣。奄忽梦报仙期。帝乡渺渺乘鸾去，啼红嫔御不胜悲。苍梧烟水杳难追。肠断处、过江时。银涛千万叠，不知何处是瑶池。
null 无名氏 
中兴运，孝治格升平。回騩驭，弭凤驾，册宝初上鸿名。龙楼问寝候鸡鸣。更翻莱戏彩衣轻。坤躔夜照老人星。金觞上寿，长愿燕慈宁。乘云何处去，愁断紫箫声。追思金殿，椒壁丹楹。又谁知、勤俭仁明。风行化被宫庭。佑圣主，底明时。阴功暗及生灵。离宫晚、花卉娉婷。甲观高、潮海峥嵘。往事回头忽飘零。空留嫔御，掩泣望霓旌。会稽山翠，永祐陵高，而今便是蓬瀛。
null 无名氏 
炎图景运正延鸿。文思坐深宫。慈宁大养，乐事时奏宸聪。皇龄永，恩霈下，遍寰中。君王乘彩服，嫔御上瑶钟。年年诞节，就盈吉月，交庆流虹。欢洽意方浓。不觉仙游渺邈，但号泣苍穹。追慕念音容。诗书慈俭，配古追踪。躬行四德，谁知继、二南风。移盼俄空，宝鉴脂泽尘封。清都远，帝乡遥，杳难通。想云軿、还上瀛蓬。稽山何在，当年禹宅，万古葱葱。最难堪，潮头定，海波融。
null 无名氏 
返虞长乐，犹是忆宾天。何事驾仙軿。箫笳仪卫辞宫阙，移仗入云烟。於皇清庙敞华筵。昭穆谨承先。千秋长奉烝尝孝，永享中兴年。
null 无名氏 
鼎湖龙远，九祭毕嘉觞。遥望白云乡。箫笳凄咽离天阙，千仗俨成行。圣神昭穆盛重光。宝室万年藏。皇心追慕思无极，孝飨奉烝尝。
null 无名氏 
凤箫声断，缥缈溯丹邱。犹是忆河洲。荧煌宝册来天上，何处访仙游。葱葱郁郁瑞光浮。嘉酌侑芳羞。雕舆绣幰归新庙，百世与千秋。
null 无名氏 
中兴复古，孝治日昭鸿。原庙饰瑰宫。金壁千门磻万磶，楹桷竟穹崇。亭童芝盖拥旌龙。列圣俨相从。共锡神孙千万寿，龟鼎亘衡嵩。
null 无名氏 
坤仪厚载，遗德满寰中。归御广寒宫。玉容如在飚舆远，长乐起悲风。霓旌绛节下层空。云阙晓瞳昽。真游千载安原庙，圣孝与天通。
null 无名氏 
深仁厚德，流泽自无穷。仙驭倏宾空。衣冠未返苍梧远，遥望鼎湖龙。人间仿佛认天容。缥缈五云中。帝城犹有遗民在，垂泪向西风。
null 无名氏 
金殿晚、愁结坤宁。天下母、忽仙升。云山浩浩归何处，但闻空际彩鸾声。紫箫断后无踪迹，烟霭霭，夜澄澄。晓梦到瑶城。当时花木正冥冥。
null 无名氏 
娟娟月，初未缺，忽沈西。桂枝残，寒兔下，惟见露脚斜飞。六宫歌笑奉瑶墀。一朝寂寞掩褘衣。夜星不动玉鸾嘶。沈沈何处，愁雾锁金扉。群仙瞻道范，肃驾到蓬池。紫清逸辔，飞电奔驰。又谁知。一世柔仪。椒涂玉钮金螭。赞圣主，膺天命，功勤曾佐雍熙。瑶天隔，玉闼低迷。五云高、绛府参差。往事如今好寻思。留得香笺镂管、写新诗。但看芳猷美，宝册传徽。隆名万古昭垂。
null 无名氏 
皇家景运合无疆。天子坐明堂。丰年多黍，四方争报时康。酒常清，花易好，寿君王。天宫见玉女，大笑亿千场。不知何事，椒涂暗淡，瑶殿凄凉。宝镜玉台光。可奈画眉人去，脂泽散馀芳。极目望潇湘。波遥草远，只见残阳。南山古阜，松柏茂，蔚苍苍。杳霭宫商。风过金殿琳琅。道歌繁，严鼓近，惨悲伤。水凝愁，山攒恨，烟淡云黄。神山何在，蟠桃已远，弱水何长。最难堪，回翟雉，返鸾凰。向芙蓉别殿、谩焚香。
null 无名氏 
紫鸾飞去，玉殿锁坤宁，珠箔俨银屏。仙家不似人间世，无处觅云軿。金铺肃肃湛严扃，天册下彤庭。嘉觞好在新宫荐，万世妥神灵。
null 无名氏 
秋月冷、秋鹤无声。清禁晓、动皇情。玉笙忽断今何在，不知谁报玉楼成。七星授辔骖鸾种，人不见、恨难平。何以返霓旌。一天风露苦凄清。
null 无名氏 
皇家多庆，亲寿与天长。德业播辉光。焜煌宝册来清禁，玉篆映金相。庭闱尊奉会明昌。佳气溢康庄。洪禧申辑名增衍，亿载颂无疆。
null 无名氏 
上皇天大，华旦焕尧文。鸿福浩无垠。羽龙俄驾灵輴去，空锁鼎湖云。稽山翠拥浙江濆。归旆卷缤纷。仙游指日严升祔，万载颂高勋。
null 无名氏 
虞觞奉主，仙驭返皇宫。礼典极钦崇。云旗前导开清庙，龙管咽薰风。巍巍尧父告神功。追慕孝诚通。千秋万岁中兴统，宗祀与天同。
null 无名氏 
中兴揖逊，功德仰兼隆。仁泽被华戎。鼎湖俄痛遗弓堕，日日想威容。柔仪懿范与尧同。飚驭俨相从。灵宫真馆偕来燕，垂裕永无穷。
null 无名氏 
皇家盛事，三殿庆重重。圣主极推崇。瑶编宝列相辉映，归美意何穷。钧韶九奏度春风。彩仗焕仪容。欢声和气弥寰宇，皇寿与天同。
null 无名氏 
重亲万寿，八帙衍新元。礼典备文孙。温温和气迎长日，宝册焕瑶琨。徽音显号自尧门。德行已该存。更期昌算齐箕翼，愈久愈崇尊。
null 无名氏 
笳鼓发、云惨寒空。丹旐去、卷悲风。忧勤六载亲几务，有巍巍、圣德仁功。褰裳尊处大安宫。荆鼎就、遽遗弓。仙游攀不及，臣民号恸诉苍穹。
null 无名氏 
龟书畀姒，历数在皇躬。揖逊仰高风。鼎湖龙去遗弓堕，冠剑锁深宫。涂山齐德翊成功。仙魄蚤宾空。珍台闲馆栖神地，献飨永无穷。
null 无名氏 
思齐文母，盛德比姜任。拥佑极恩深。汤孙归美熙鸿号，镂玉更绳金。虞庭万辟萃华簪。法仗俨天临。展闱庆典年年举，千古播徽音。
null 无名氏 
皇抚极，明德贯乾坤。信星列，卿云烂，辉亘紫微垣。思报贶、明诏祠宫，练时搜旷典，紫畤觚坛，昭孝德、亲御和銮。振鹭玉珊珊。精纯谒款，膋萧爌炀。黄流湛澹，百末布生兰。扣天阍，延飞驾，相彷佛，降云端。神光集，嘉响应，霭霭万衣冠。竣熙事清晓轻寒。恣荣观。华衣雾縠般般。乾坤并贶庆君欢。翘首圣恩宽。遵皇极，沛天泽，灵心怿，龟鼎永尊安。
null 无名氏 
宵景霁，河汉清夷。旷典讲明时。合祛升侑，孝德爰熙。陈裸閟宫，澹觞太室，来奏天仪。驷苍螭。玉辂驭蕤绥。觚陆展躬祠。长梢饰玉，翠羽秀金支。华始倡，雅韵出宫垂。神来下，云车风马，缤暗蔼、宴栖迟。毕觞流胙，紫烟竣事，棠梨回谒，宣室受蕃厘。盛德无心专飨，端为民祈。云恩有截，雨泽霈无涯。君王愉乐，和气溢瑶卮。寿天齐。长拥神基。
null 无名氏 
葭飞璇龠，孕初阳。云绝清台、荐景祥。风应律，日重光。岁功顺，底金穰，寿而康。庭壶乐无疆。皇展报，新礼乐，觚陛咏宾乡。珠幄熉黄。登瑞缫，陈俎豆，澹嘉觞。衮衣辉焕，宝佩琳琅。奠椒浆。庆阴阴，神来下，凤翥龙骧。灵燕喜，锡符仍降嘏，镛管琳琅。欢亮神之出，祓兰堂。辇路天香。轻烟半袭旗常。祉滂洋。受厘宣室，返驭斋房。恩与风翔。华封祝、皇来有庆，八荒同寿，宝历无疆。
null 无名氏 
星芒收采，云容放晓，羲驭渐扬明。觚坛竣事，斋风袭、衮衣轻。銮路尘清。甘泉卤簿，祲威肃、回轸旋衡。千官道从粲簪缨。钧奏间韶英。瞻龙闱，近凤城。都人云会，芬茀夹道欢迎。宸极尊荣。卮玉庆熙成。琼楼天上起和声。布春泽，洪畅寰瀛。嵩呼万岁，鳌三抃、颂升平。
null 无名氏 
霜月苦、宫鼓冬冬。霓旐启、鹤闱空。洞箫声断知何处，海山依约五云东。玉符龙节参神閟，昭圣眷、惨天容。千古恨无穷。遍山松柏撼悲风。
null 无名氏 
三弄晓、云黯天低。攀六引、转悲凄。俭慈孝哲锺天性，深仁厚泽遍群黎。东西南北傒商霓。功甫就、别宸闺。臣民千古恨，几时羽卫带潮归。
null 无名氏 
明天子，昔日丕纂鸿图。躬道德，崇学问，稽古训，访群儒。日亲广厦、论唐虞。讲求政治、想都俞。君臣一德、志交孚。外夷效顺，犹自选车徒。仁恩沾四国，固结满寰区。千年宗社，万岁规摹。重新天命出乾符。老癃策杖相扶。愿观德化遍方隅。幸无死须臾。谓宜圣寿等嵩呼。遽登云舆。上龙湖。宸居幽寂紫云孤。宸章宝画，但与日星俱。龙帷凤翣已载涂。忍听笳鼓嗟呼。
null 无名氏 
戈绨革舄最仁贤。俭德自躬全。忧勤庶政，三十馀年。金风肃，秋渐老，摄调ち。忱恂遍，群祀号泣诉旻天。缀衣将出，神凝玉几，一夜登仙。弓堕隔苍烟。七月有来同轨，引绋动灵辁。凄怆泪潸然。行号巷哭，薤露声传。东城去路，惊涛忍见江船。憔悴山川。不禁箫鼓咽，山阴处，茂林修竹芊芊。望陵宫，应弗远，金粟堆前。人徒慕恋，百神警待，盘翥驱先。戴鸿恩，空痛慕，泪珠连。千秋岁、功德寄华编。
null 无名氏 
中兴四叶，休德继昭清。王度日熙平。气调玉烛金穰应，八表颂声腾。中原图籍入宸廷。列圣慰真灵。衮龙登庙游仙阙，亿万载尊承。
null 无名氏 
中兴五叶，天子肇明禋。一德格高旻。宁皇至圣功超古，万国慕深仁。徽称显号又还新。功德粲雕珉。乾坤绘画终难尽，遗泽在斯民。
null 无名氏 
若论风流，无过圆社，拐膁蹬蹑搭齐全。门庭富贵，曾到御帘前。灌口二郎为首，赵皇上、下脚流传。人都道、齐云一社，三锦独争先。花前。并月下，全身绣带，偷侧双肩。更高而不远，一搭打秋千。球落处、圆光膁拐，双佩剑、侧蹑相连。高人处，翻身佶料，天下总呼圆。
null 无名氏 
十二香皮，裁成圆锦，莫非年少堪收。绿杨深处，恣意乐追游。低拂花梢慢下，侵云汉、月满当秋。堪观处，偷头十字拐，舞袖拂银钩。肩尖，并拐搭，五陵公子，恣意忘忧。几回沈醉，低筑傍高楼。虽不遇文章高贵，分左右、曾对王候。君知否，闲中第一，占断是风流。
null 无名氏 
遇酒当歌酒满斟。一觞一咏乐天真。三杯五盏陶情性，对月临风自赏心。环列处，总佳宾。歌声缭亮遏行云。春风满座知音者，一曲教君侧耳听。
null 无名氏 
共庆清朝，四时欢会，贺筵开会集佳宾。风流鼓板，法曲献仙音。鼓笛令、无双多丽，十拍板、音韵宣清。文序子，双声叠韵，有若瑞龙吟。当筵，闻品令，声声慢处，丹凤微鸣。听清风八韵，打拍底、更好精神。安公子、倾杯未饮，好女儿、齐隔帘听。真无比、最高楼上，一曲称人心。
null 无名氏 
八蛮朝凤阙，四境绝狼烟。太平无事，超烘聚哨效梨园。笛弄昆仑上品，筛动云阳妙选，画鼓可人怜。乱撒真珠迸，点滴雨声喧。韵堪听，声不俗，驻云轩。谐音节奏，分明花里遇神仙。到处朝山拜岳，长是争筹赌赛，四海把名传。幸遇知音听，一曲赞尧天。
null 无名氏 
么六把门已定，二四三五成梁。须知四六做烟梁。五六单行无障。掷得么三采出，填胲此处高强。到家先起妙无双。号曰金赢取赏。
null 无名氏 
我有一枝花，斟我些儿酒。唯愿花心似我心，岁岁长相守。满满泛金杯。重把花来嗅。不愿花枝在我旁，付与他人手。
null 无名氏 
今日□筵中。酒侣相逢。大家满满泛金锺。自起自斟还自饮，一笑春风。传与主人翁。权且饶侬。侬今沈醉眼朦胧。此酒可怜无伴饮，付与诸公。
null 无名氏 
花酒。满筵有。酒满金杯花在手。头上戴花方饮酒。饮罢了高叉手。琵琶拨尽相思调。更向当筵舞袖。
null 无名氏 
花酒。是我平生结底亲朋友。十朵五枝花，三杯两盏酒。休问南辰共北斗。任从他鸟飞兔走。酒满金卮花在手。且戴花饮酒。
null 无名氏 
燕子呢喃，景色乍长春昼。睹园林、万花如绣。海棠经雨胭脂透。柳展宫眉，翠拂行人首。向郊原踏青，恣歌携手。醉醺醺、尚寻芳酒。间牧童、遥指孤村道。杏花深处，那里人家有。
null 无名氏 
水涨鱼天拍柳桥。云鸠拖雨过江皋。一番春信入东郊。闲碾凤团消短梦，静看燕子垒新巢。又移日影上花梢。
null 无名氏 
莺嘴啄花红溜。燕尾点波绿皱。指冷玉笙寒，吹彻小梅春透。依旧。依旧。人与绿杨俱瘦。
null 无名氏 
琼苑金池，青门紫陌，似雪杨花满路。云日淡、天低昼永，过三点、两点细雨。好花枝、半出墙头，似怅望、芳草王孙何处。更水绕人家，桥当门巷，燕燕莺莺飞舞。怎得东君长为主，把绿鬓朱颜，一时留住。佳人唱、金衣莫惜，才子倒、玉山休诉。况春来、倍觉伤心，念故国情多，新年愁苦。纵宝马嘶风，红尘拂面，也则寻芳归去。
null 无名氏 
杨柳丝丝弄轻柔。烟缕织成愁。海棠未雨，梨花先雪，一半春休。而今往事难重省，归梦绕秦楼。相思只在，丁香枝上，豆蔻梢头。
null 无名氏  宋词三百首
一年春事都来几。早过了、三之二。绿暗红嫣浑可事。绿杨庭院，暖风帘幕，有个人憔悴。买花载酒长安市。又争似家山见桃李。不枉东风吹客泪，相思难表，梦魂无据，惟有归来是。
null 无名氏 
帘移碎影，香褪衣襟。旧家庭院嫩苔侵。东风过尽，暮云锁、绿窗深。怕对人、闲枕剩衾。楼底轻阴。春信断、怯登临。断肠魂梦两沈沈。花飞水远，便从今、莫追寻。又怎禁、蓦地上心。
null 无名氏 
绿暗汀洲三月暮，落花风静帆收。垂杨低映木兰舟。半篙春水滑，一段夕阳愁。灞水桥东回首处，美人亲上帘钩。青鸾无计入红楼。行云归楚峡，飞梦到扬州。
null 无名氏 
梦断漏悄。愁浓酒恼。宝枕生寒，翠屏向晓。门外谁扫残红。夜来风。玉箫声断人何处。春又去。忍把归期负。此情此恨此际，拟托行云。问东君。
null 无名氏 
遍园林绿暗，浑如翠幄。下无一片是花萼。可恨狂风横雨，忒煞情薄。尽底把、韶华送却。杨花无奈，是处穿帘透幕。岂知人意正萧索。春去也，这般愁、没处安著。怎奈向、黄昏院落。
null 无名氏  西湖
剪酴醿、移红药，深院教鹦鹉。消遣宿酲，敧枕熏沈炷。自从载酒西湖，探梅南浦，久不见、雪儿歌舞。恨无据。因甚不展眉头，凝愁过百五。双燕见情，难寄断肠句。可怜泪湿青绡，怨题红叶，落花乱、一帘风雨。
null 无名氏 
枝上流莺和泪闻。新啼痕间旧啼痕。一春鱼鸟无消息，千里关山劳梦魂。无一语，对芳尊。安排肠断到黄昏。甫能炙得灯儿了，雨打梨花深闭门。
null 无名氏 
红满枝。绿满枝。宿雨厌厌睡起迟。闲庭花影移。忆归期。数归期。梦见虽多相见稀。相逢知几时。
null 韦庄 
春雨足。染就一溪新绿。柳外飞来双羽玉。弄晴相对浴。楼外翠帘高轴。倚遍栏干几曲。云淡水平烟树簇。寸心千里目。
null 无名氏 
绿杨枝上晓莺啼，报融和天气。被数声、吹入纱窗里。又惊起娇娥睡。绿云斜亸金钗堕。惹芳心如醉。为少年湿了，鲛绡帕上，都是相思泪。
null 无名氏 
春雨濛濛，淡烟深锁垂杨院。暖风轻扇。落尽桃花片。薄幸不来，前事思量遍。无由见。泪痕如线。界破残妆面。
null 无名氏 
莺踏花翻，乱红堆径无人扫。杜鹃来了。梅子枝头小。拨尽琵琶，总是相思调。知音少。暗伤怀抱。门掩青春老。
null 无名氏 
梅黄金重，雨细丝轻，园林雾烟如织。殿阁风微，帘外燕喧莺寂。池塘彩鸳戏水，雾荷翻、千点珠滴。闲昼永，称潇湘竿叟，烂柯仙客。日午槐阴低转，茶瓯罢、清风顿生双腋。碾玉盘深，朱李静沈寒碧。朋侪闲歌白雪，卸巾纱、樽俎狼藉。有皓月、照黄昏，眠又未得。
null 无名氏 
千朵奇峰，半轩微雨，晓来初过。渐燕子、引教雏飞，菡萏暗薰芳草，池面凉多。浅斟琼卮浮绿蚁，展湘簟双纹生细波。轻纨举，动团圆素月，仙桂婆娑。临风对月恣乐，便好把千金邀艳娥。幸太平无事，击壤鼓腹，携酒高歌。富贵安居，功名天赋，争奈皆由时命呵。休眉锁。问朱颜去了，还更来麽。
null 无名氏 
金风簌簌惊黄叶。高楼影转银蟾匝。梦断绣帘垂。月明乌鹊飞。新愁知几许。欲似丝千缕。雁已不堪闻。砧声何处村。
null 无名氏 
心耿耿，泪双双。皓月清风冷透窗。人去秋来宫漏永，夜深无语对银缸。
null 无名氏 
同云密布。撒梨花、柳絮飞舞。楼台诮似玉。向红炉暖阁院宇。深庭广排筵会，听笙歌犹未彻，渐觉轻寒，透帘穿户。乱飘僧舍，密洒歌楼，酒帘如故。想樵人、山径迷踪路。料渔人、收纶罢钓归南浦。路无伴侣。见孤村寂寞，招飐酒旗斜处。南轩孤雁过，呖呖声声，又无书度。见腊梅、枝上嫩蕊，两两三三微吐。
null 无名氏 
斗帐高眠，寒窗静、潇潇雨意。南楼近、更移三鼓，漏传一水。点点不离杨柳外，声声只在芭蕉里。也不管、滴破故乡心，愁人耳。无似有，游丝细。聚复散，真珠碎。天应分付与，别离滋味。破我一床蝴蝶梦，输他双枕鸳鸯睡。向此际、别有好思量，人千里。
null 无名氏 
虹影侵阶，乍雨歇长空，万里凝碧。孤鹜高飞，落霞相映，远状水乡秋色。黯然望极。动人无限愁如织。又听得。云外数声，新雁正嘹呖。当此暗想，画阁轻抛，杳然殊无，些个消息。漏声稀、银屏冷落，那堪残月照窗白。衣带顿宽犹阻隔。算此情苦，除非宋玉风流，共怀伤感，有谁知得。
null 无名氏 
香馥馥。樽前有个人如玉。人如玉。翠翘金凤，内家妆束。娇羞爱把眉儿蹙。逢人只唱相思曲。相思曲。一声声是，怨红愁绿。
null 无名氏 
有个人人。海棠标韵，飞燕轻盈。酒晕潮红，羞娥凝绿，一笑生春。为伊无限伤心。更说甚、巫山楚云。斗帐香消，纱窗月冷，著意温存。
null 无名氏 
乳燕穿帘，乱莺啼树清明近。隔帘时度柳花飞，犹觉寒成阵。长记眉峰偷隐。脸桃红、难藏酒晕。背人微笑，半亸鸾钗，轻笼蝉鬓。别久啼多，眼应不似当时俊。满园珠翠逞春娇，没个他风韵。若见宾鸿试问。待相将、彩笺寄恨。几时得见，斗草归来，双鸳微润。
null 无名氏 
陇云沈，新月小。杨柳梢头，能有春多少。试著罗裳寒尚峭。帘卷青楼，占得东风早。翠屏深，香篆袅。流水落花，不管刘郎到。三叠阳关声渐杳。断雨残云，只怕巫山晓。
null 无名氏 
雨洗桃花，风飘柳絮，日日飞满雕檐。懊恼一春幽恨，尽属眉尖。愁闻双飞新燕语，更堪孤枕宿酲忺。云鬟乱，独步画堂，轻风暗触珠帘。多厌。晴昼永，琼户悄，香销金兽慵添。自与萧娘别后，事事俱嫌。短歌新曲无心理，凤箫龙管不曾拈。空惆怅，长是每年三月，病酒恹恹。
null 无名氏 
天开图画江山秀。怪得人间希有。屏岛精神，潭溪骨格，锺作名门华胄。满堂昼绣。甚禊集兰亭，竹修林茂。得得明朝，绂麟亲解公侯绶。心胸剩罗列宿。便能光绍，太常勋旧。却恋槃湖，贪求精舍，日日佳篇醇酎。陶朱敌富。更沧海双珠，掌中明透。赢得年年，莲龟松鹤祝公寿。
null 无名氏 
武夷九曲。甚乐响云韶，旆走星纛。更捧琼浆九酝，蟠桃初熟。元来崧岳生申旦，会群仙、献长生箓。岁寒堂上，冰壶影里，长跨青鹿。记往日、堤沙旧筑。有书龠金腾，勋写歌鹄。更化和朝，半是世臣乔木。明年瑞庆才经月，侍重瞳、应奉卮玉。此时奋建联班，却将万年齐祝。
null 无名氏 
才入新年，喜两见、希奇盛事。正五旦、虹流电绕，星枢呈瑞。方庆千秋开宝运，又今六日生名世。河清生圣岳生贤，风云际。修月手，凌云气。吞泽量，飞泉思。况声名已自，惊天动地。上寿不须儿女语，著鞭且展英雄志。北方焰焰看来年，魁名字。
null 无名氏  黄河
四海文章伯。自雪堂人老，有谁当得。馀子纷纷何足数，除是壶中仙客。况夺得、秋光清彻。笔下诗成愁鬼魅，更千军、侍帐看飞檄。须信道，万人杰。胸襟浩荡乾坤窄。向楼东吟笑，壮心谁识。直渡黄河擒颉虏，吐尽平生奇策。终不负、雄姿英发。闻说九重飞紫诏，想鸣珂、日晚朝天阙。鸿鹄举，楚天阔。
null 无名氏 
一派先天妙学，十年克己工夫。割鸡聊此宰中都。人在春台鼓舞。昏垫非由已溺，拊摩不异予辜。万家香火祝悬弧。我亦无多颂语。
null 无名氏 
天下知名，今日刘郎，胜如旧时。记当年暮府，元戎高会，万花围席，争看题诗。尽道坡仙，再生尘世，有制宜烦立马挥。东阳小，岂容久驻，凫舄暂双飞。诸公荐墨交驰。要推上青云百丈梯。况平生慷慨，闻鸡起舞，中原事业，不付公谁。生记今朝，频将指数，较莱公争半月期。功名事，不输前辈，行即诏封泥。
null 无名氏 
瑞气重闽宇。小春馀、璇霜避暖，敛威青女。一点阳和锺英气，崧岳今朝诞甫。正两荚、尚留蓂舞。应想宁川称寿处，听金笼、放鸽儿童语。愿千岁，祝慈父。君家自有安民谱。袖良规、时宽辔策，夜闲桴鼓。直赖汀南为保障，无复鼪鼯啸聚。果峻秩、升朝褒叙。治最行将书第一，去思碑、拟颂歌明府。飞诏趣，缀鸳鹭。
null 无名氏 
当日名驹产渥洼。追风千里堕君家。不辞贤路甘栖棘，来伴河阳且种花。梅试雪，酒潮霞。寿觞还捧笑声哗。唐朝九相青毡旧，为报新堤早筑沙。
null 无名氏 
标格清高，性姿雅淡，群芳独步惟梅。当年秀气，付作此奇材。不逐东风桃李俗，冰霜里、弹压春回。还应是，崧神降瑞，屈指一阳来。文章，推大手，关征小试，暂费筹财。我殷勤为寿，起舞持杯。鹏翮抟风再整，南枝报、管占新魁。从今看，和羹大用，指日主三台。
null 无名氏 
鹤算遗芳绩世传。武夷来作散神仙。柳营隐隐兵戎整，兰砌诜诜子舍贤。倾柏酒，爇沉烟。殷勤起舞祝长年。行须一札飞鸦诏，促缀银班侍九天。
null 无名氏 
一夕凉浮如水，崧高瑞世生贤。朅来闲伴幔亭仙。行副九天隆眷。数万范公兵甲，三千李白诗篇。兜鍪元许换貂蝉。好把平戎策献。
null 无名氏 
侯绩分从东鲁，世勋来在姬公。桂枝少日冠蟾宫。枳棘暂栖鸾凤。报道小春来也，令辰申降高崧。功名富贵管无穷。指日经纶大用。
null 无名氏 
良月露浓仙掌润，郁葱佳气充闾。几年重席旧师儒。大椿同未老，灵寿不须扶。江左衣冠登桂籍，蝉联四世谁如。琳宫昨下凤凰书。金闺班趣缀，禁路莫踟蹰。
null 无名氏 
庆长庚协梦，仙李蟠根，挺生名世。粉省收声，早云霄自致。凤掖鸾台，荷囊簪笔，久要津历试。红旆颁春，碧油开府，出分忧寄。均逸真祠，左弧开宴，璧月光澄，玉炉烟细。漆发冰眸，揽浮丘仙袂。伫看九重，迅驰三节，诏促还丹陛。槐府凉生，榴樽香泛，年年欢醉。
null 无名氏 
桐叶霜乾，芦花风软，晚来一色清秋。碧天无际，良夜月明楼。瑞应长庚入梦，锺奇秀、特座贤侯。堪夸处，雄姿英发，连箭射双雕。回头。思往事，皂囊三进，豪气冲牛。记前回凤诏，空下南州。冷笑浮云坠甑，鲈鱼美、归老扁舟。祝君寿，青山不尽，绿水自悠悠。
null 无名氏 
暖律未回春时候。向旧根、腊底红先透。玉有冷香，粉无纤垢。更饶雪里还清瘦。琳宫拟诏风流守。任折来、深醮金杯酒。欲赏一枝，樽前为寿。愿公归作调羹手。
null 无名氏 
近中秋，迥然玉宇澄鲜。更尧蓂、十有一叶，向人特敷妍。喜名家、世行阴德，有馀庆、门拥祥烟。梦协熊罴，间生鸑鷟，妙年攀桂振青毡。横飞上，金闺粉署，小试佐临川。翩然返，一身似叶，琳馆清闲。记榜下、曩尝附骥，浪萍还有夤缘。曳长裾、不辞还道，接漫刺、复面同年。邂逅佳辰，铺排雅席，金炉香袅欲何言。愿趣诏、入扶宗社，浩气愈纯全。长年少，龟龄共永，鹤算同坚。
null 无名氏 
自天锺秀，看人物谁与、君家为比。椿桂相辉年少日，事业文章如此。玉殿诗书，金瓯姓字，简记宸衷里。有三株桂，一时归耀桑梓。我愿寿祝南山，尊空北海，不获陪珠履。惟有瓣香心起敬，敢颂鲁侯燕喜。大厦万间，金城千里，国计如家计。日边有诏，苍生端望公起。
null 无名氏 
养高梓里，袖手珍祠，太平五福人物。自是昔年，场屋文章旧豪杰。诗书平生事业。问造物、为谁悭惜。谩眷怀、兰玉桂香，已露消息。尝试问、天公好事，鼎来家庆自因袭。更看绶蓝森列，映灵椿双碧。诸郎击鲜奏食。笑贾陆、一更十日。画堂上，鹤算延长，兕觥无极。
null 无名氏 
花萼清辉近，蓬莱紫气浓。濮园流庆与天同。生得名驹千里、籋秋风。阅武戈初偃，论文酒不空。摩挲铜狄灞桥东。看取朱衣双引、袭真封。
null 无名氏 
威策冰河，兵严玉帐，济时人在壶天。妙龄谈笑，图画上凌烟。但见勋书鼎鼐，谁知道、名列高仙。风云会，钩陈羽卫，绿鬓映貂蝉。绵绵。流庆远，芝兰秀发，折桂争先。占盛一门，文武更双全。已饵琼英绛雪，灵龟寿、何止千年。年年看，笙歌丛里，金盏侧垂莲。
null 无名氏 
金兽袅香穗，银烛灿花枝。眼前风景殊异，酌酒庆生时。要是祖宗流庆，方有此身此日，盍亦反其思。何以上雅寿，敢用此为规。况君家，本学业，致轻肥。牙签玉轴，全胜阡陌占东西。好把胸中一点，照破堂中万卷，五福自来宜。谨勿效雌伏，指日要雄飞。
null 无名氏 
天地锺奇秀，山泽有儒仙。词锋前驱万马，三度奏捷菊花天。信是文场敏手，如把枭卢对掷，高叱便回旋。一点英雄气，四顾浩无边。长羡君，先我著，祖生鞭。今朝尊酒持劝，岂特颂长年。要入兰宫妙选，共向集英殿里，玉陛听胪传。姓字标黄甲，香墨照人鲜。
null 无名氏 
来复迈七日，亨泰兆三阳。恰逢临吉中应，浸长三阳刚。天地凝成正气，岳渎锺为秀杰，玉燕纪呈祥。莹彻冰壶操，皎月映秋霜。日星回，乾坤辟，再更张。时乘君子道长，茅茹喜生光。抱负黄锺大吕，资禀盐梅栋柏，施用在岩廊。一骑春风里，紫诏下山堂。
null 无名氏 
奏捷淮堧，勒功燕石，鼓吹凯旋。正归班玉笋，花袍方卸，彩衣亟著，忠孝双全。清德独高，皇心简注，燕寝凝香朱两幡。君王问，录屏风姓字，趣对金銮。平山。蹑履緌冠。竞来庆嘉平五日间。是炎刘昴宿，光至再现，绛人甲子，四百新颁。碧麦称觞，玉枝等算，长对梅花开岁寒。春回也，报调羹时候，梅子微酸。
null 无名氏 
几萼红搀桃径，双茎翠舞蓂阶。小春霏霭瑞蓬莱。寿旦称觞青在。牛斗辉腾气概，风云壮入襟怀。年年鹤发笑颜开。西爽亭前戏彩。
null 无名氏 
正好江南，一分春色，梨花白雪。化日迟迟，文章半刺，平分风月。满堂花醉三千，看妙舞、六么十八。笑捧瑶卮，祝君归去，琼楼金阙。
null 无名氏 
一片冰霜气概，几多锦绣文章。鹏抟相踵桂枝香。盛事争夸歆向。岁岁蓂敷九叶，喜催一线迎长。柏松祝算奉霞觞。事业非熊吕望。
null 无名氏 
何以作公寿，一纸寄讴吟。当年生申有兆，鸑鷟梦文禽。气宇虹霓万丈，胸次蟠龙七泽，锦绣萃中心。高谊薄云表，随处是知音。人俊逸，文卓荦，气雄深。版岩合辞故隐，霖雨慰当今。且把梅花酌酒，行即桂枝入手，桑荫未移阴。珍重此时祝，何日盍朋簪。
null 无名氏 
学富胸襟，才名擅、菊潭第一。都缘是、文星在命，光联南极。已向九霄横鹗荐，词埸独步花生笔。况而今、好事又相逢，趋朝急。增喜气，眉黄色。须还做，龙头客。且今朝满泛，寿觞琼液。自昔箕畴称五福，惟公兼备真难得。看明朝、夺取锦标归，头方黑。
null 无名氏 
指点金蕉叶。倩双成、十分为注，九天琼液。中有玉梅风露气，持寿卯金仙伯。听贱子、歌翻新阕。不作寻常儿女祝，把先生、好事从头说。须快饮，莫留滴。风流晋宋人物。有锦囊万首，不博小儿馆职。膝下双雏真伟器，足继传家事业。且做个、人间闲客。试问种春春几许，尽芝田万顷天来阔。天有尽，春无极。
null 无名氏 
眼底高年，如老曾仙，斗南一人。能持齐守戒，香山居士，乐天知命，康节先生。满眼儿孙，满堂金玉，多宝如来现后身。真堪羡，有许多福力，越见精神。庆公今日生申。喜渐近中秋对月明。这平生积善，三千功行，前程享福，八百椿龄。见说寿筵，大开佛事，煮鹤炮龙烙凤麟。从今后，愿年年长健，事事如心。
null 无名氏 
月朏银河，秋生玉宙。金风丛桂香生袖。儿孙重侍戏斑兰，霞觞共庆公家寿。学问从心，希年谁有。东之行应贤良召。吉音先动菊花期，一门依旧夸三秀。
null 无名氏 
阶蓂舞，才半小春天。青女霜前犹避暖，素娥月里乍羞圆。蓬岛降天仙。称寿处，琼液拍浮船。长伴瑶池金母宴，蟠桃花下驾云軿。结实看千年。
null 无名氏 
风雨一春寒料峭。才到中和，喜气薰晴晓。九叶仙茅呈瑞巧。青青辉映萱庭草。红著蟠桃春不老。戏彩称觞，阿母开颜笑。丹桂五枝年并少。荣亲伫下金花诰。
null 无名氏 
织女初秋渡鹊河。逾旬蟾苑聘嫦娥。蓬莱仙子今宵降，前后神仙引从多。餐玉蕊，抚云璈。寿筵戏彩捧金荷。黄金照社三儿贵，他日潘舆侍绮罗。
null 无名氏 
萱草堂开，仙姿秀、金枝玉叶。亲曾映、尧阶三月，蓂舒六荚。荣侍早随台辅鼎，长生已镂天潢牒。自当年、苹藻俪勋门，能循法。掌中贵，双珠握。慈训笃，家传学。信陶亲珪母，要还相业。最好鳌头攀盛事，只今鹤发承殊渥。任年年、王母献蟠桃，金书帖。
null 无名氏 
渐纷纷、木叶下亭皋，秋容际寒空。庆屏山南畔、龟游绿藻，鹤舞青松。缥缈非烟非雾，喜色有无中。帘幕金风细，香篆濛濛。好是庭闱称寿，簇舞裙歌板，欢意重重。况芝兰满砌，行见黑头公。看升平、乌栖画戟，更重开、大国荷荣封。人难老，年年醉赏，满院芙蓉。
null 无名氏 
瑞溪庭，满闺秋色好，帘幕低垂。一床簪笏人间盛，沉檀影里，笙歌沸处，齐捧瑶卮。习礼复明诗。胡氏清畏人知。寿堂已庆灵椿老，年年岁岁，重添嫩叶，频长繁枝。
null 无名氏 
日暖霜融，画戟门开，锦筵欲振梁尘。正是慈闱熙熙，庆诞佳辰。象服鱼轩粲烂，喜高年、福禄长新。承颜处，朱紫满堂，华胄诜诜。家声未论王谢，有禁中颇牧，江左机云。雁序鸳行，雍容高步金门。更有子孙侍列，拥阶庭、玉洁兰薰。持芳醑、满酌瑶觞，意祝遐寿千春。
null 无名氏 
泽国嫩寒月，天气小阳春。萱堂今朝生日，瑞霭郁轮囷。身佩铜章墨绶，手捧霞觞玉液，献寿太夫人。且喜藤舆稳，共戏彩衣新。发垂鹄，瞳点漆，倍精神。麻姑来庆，笑道沧海几扬尘。伫看起居八座，更好回班百辟，异数耸朝绅。此母生此子，再拜谢宸恩。
null 无名氏 
绣线添长，屈指隔、书云三日。华堂里，十分佳气，葱葱郁郁。一点老人星正照，千年王母桃方实。向绮罗、丛里酌流霞，称觞客。凤雏贵，名仙籍。鸾诰宠，恩慈极。萃一门盛事，皆诗书力。芹泮珠曹争禄养，桂林雁郡催行色。看明年、两处寿筵开，长生节。
null 无名氏 
柳拈金丝花吐绣。蝶拍莺歌，来献天人寿。一点红黄眉上秀。玻璃满泛长生酒。丁祝遐龄天样久。年年岁岁笙歌奏。早晚郎君纡紫绶。归来色共斑衣斗。
null 无名氏 
五云翔碧汉。望卿月光中，老人星现。黄堂盛华宴。庆君恩、许奉安舆游衍。鹿城壮观。幸王母、人间得见。望君侯、彩服称觞，喜溢万家欢抃。堪羡。一生福善，九表康宁，万锺尊显。肩舁上殿。封两国、未应晚。管阴功、何止平反，一笑钧陶惠满。看瑶池、手种蟠桃，著花万遍。
null 无名氏 
千里旌麾，万家灯火，晓来气霭佳瑞。宝猊烟里，龟甲锦屏张。尽道蓬莱仙瑞世，九霄外、鸣玉飞香。阴功著，恩疏三品，金诰久弥芳。华堂。丝管□，金樽齐捧，百拜称觞。看绕庭兰玉，济济成行。占尽人间五福，壶中景、日月偏长。春难老，芳瞳发秀，千岁寿宁康。
null 无名氏 
云幢凤舞，下天风、吹落轮袍仙曲。阿母人间今百岁，两鬓犹含秋绿。萍小乾坤，九看日月，不用长生箓。一封天上，鼎来五色花轴。须信寿老难侔，世间无价，空有明珠千斛。此夕兰堂风露好，雅称飞觞支属。十样宫眉，两行红袖，烧烛围香玉。不妨沉醉，共拚月上华屋。
null 无名氏 
凤箫羽扇，霓裳云袂，谩尔人间游戏。行看两国锡鸾封，信知道、母因子贵。潘舆彩舞，瑶池春媚。笑语兰孙共醉。大椿一万六千年，自今日、从头数起。
null 无名氏 
戏彩堂高无溽暑。满座风生闻笑语。慈闱今日庆生申，歌遏行云香篆缕。万事从今休挂虑。儿辈行当壮门户。一杯祝寿比庄椿，愿长与、儿孙作主。
null 无名氏 
慈闱生日。恰则今年当八十。玉宇澄清。五夜分明见寿星。恩深鞠育。长愿一身全五福。满劝椒觞。岁岁今朝拜阿娘。
null 无名氏 
指日中秋，便满目、蟾光如洗。又还竹溪溪上，长庚瑞世。事业权与韩范辈，文章拍调苏黄里。借北来双鹤寿芳筵，人千岁。羞阿买，依兰砌。看大阮，趋枫陛。这冰壶人物，蓬山地位。荐墨未曾乾翠剡，除书已拟封黄纸。把爆筵、趁取牡丹红，花前醉。
null 无名氏 
冬至阳生才两日，欣逢伯氏绂麟辰。鶺鴒原上欢声沸，棣萼堂前喜气新。斟九酝，劝千巡。华途从此问云津。杨前未把耆年祝，且愿青云早致身。
null 无名氏 
记当初归我，似德耀、嫁梁鸿。算三十年间，艰难历遍，甘苦相同。新来有孙可抱，也添些、喜色到眉峰。今日又逢生日，不妨樽酒从容。老翁。只是一村农。欠你孺人封。幸儿渐知耕，妇能知织，莫问穷通。君看世间富贵，比浮云、缥缈过晴空。何似大家清健，玉林岁岁春风。
null 无名氏 
急鼓初锺声报晓。楼上今朝，卷起珠帘早。环佩珊珊香袅袅。尘埃不到如蓬岛。何用珠玑相映照。韵胜形清，自有天然好。莫向尊前辞醉倒。松枝鹤骨偏宜老。
null 无名氏 
东西二府，掖垣一相，谁似硕人兄弟。骖鸾来伴紫阳仙，要同享、橘中千岁。银灯初试，花城不夜，铁马响冰春碎。来年璧月淡罘罳，看犹有、传柑归遗。
null 无名氏 
长至阳生，律转黄锺，门左弧垂。记当年瑞世，梦传玉燕，今朝诞节。香爇金猊。南极星明，北山堂邃，松桧苍苍龟鹤随。况蟠桃下熟，仙童来献，喜介双眉。平生谋画多奇。算收拾功名须有时。曾指麾万骑，刍飞粟挽，折冲千里，彗扫星驰。荐口澜翻，宸恩鼎至，此去须还衣锦归。人都道，黑头卿相，慷慨男儿。
null 无名氏 
新月光寒昨夜霜。三年不一奉瑶觞。朱颜大药知能驻，白日仙家岂计长。枫渐赤，橘初黄。五湖烟水动归航。且倾寿酒歌难老，便见除书出未央。
null 无名氏 
柏颂才过，梅妆方试，六秀蓂荚。恰是今朝，白花岩里，一佛生时节。前身再现，金城桃熟，千岁莲花重发。更一念、善根常在，作个在家菩萨。活饥好事，造桥阴骘，乐施常开金穴。瑶籍儿孙，玉京夫妇，庆聚神仙窟。从今生旦，三千纪算，常对昙华优钵。华严会，彩箱庆满僧宝骨。
null 无名氏 
日长槐夏，凉生冰室，又是生辰来到。年年把酒对荷花，颜色比、荷花更好。儿歌女舞，彩衣共戏，仰祝齐眉偕老。欢欢喜喜八千春，更何处、蓬莱仙岛。
null 无名氏 
秋风扫尽闲花草。黄花不逐秋光老。试与插钗头。钗头占断秋。簪花人有意。共祝年年醉。不用泛瑶觞。花先著酒香。
null 无名氏 
祥呈香褓。尝记翁生当己卯。福禄俱添。绿鬓红颜七十三。芝兰满砌。争著彩衣堂下戏。祝寿无涯。王母襟期醉九霞。
null 无名氏 
才临复日，便逢生旦，料想门阑多喜。好将何物寿冰翁，但有个、新词为礼。如今已办，一千馀阕，尽按宫商角徵。一年一阕祝椿龄，自今日、从头数起。
null 无名氏 
云外青山是我家。两年城里作生涯。杜陵赏月延秋桂，彭泽无钱对菊花。初度日，感年华。三杯浊酒一瓯茶。尊前儿女休相笑，更有人穷似汝爷。
null 无名氏 
官职从他大。官大时、烦恼偏多，不如到我。我有数间临水屋，随分田园些个。也薄有、新蔬时果。浊酒三杯棋一局，对花前、时抱添丁坐。间觅句，唱仍和。年年生日人争贺。谩相期、黄扉紫闼，玉堂青琐。一日平章风月事，奉保永无期祸。只如此、有何不可。阁箸相疑真可笑，政事堂、日里如何□。似恁地，待则麽。
null 无名氏 
久雨忽开霁，花靥斗春娇。家人笑道，老子今日是生朝。细数平生功行，断自狂吟之外，全不犯科条。心事淡如水，天合与逍遥。也何须，期寿算，比松乔。但令此去清健，到处狎渔樵。说与门前鸥鹭，护我山中杞菊，日日长心苗。世事儿戏耳，尊酒百忧消。
null 无名氏 
生羡鸡冠与凤仙。时秋华艳遍园间。自怜生日悲生事，搔首吴江载月船。休身外，且樽前。喜君文彩锦相鲜。青云贻我长生曲，唤醒凄凉乐暮年。
null 无名氏 
甲子一周，织鸟相催，又还十年。但诗狂酒圣，坐常有客，书痴传癖，囊不留钱。拍手浩歌，出门长笑，谁是知心有老天。犹多事，更时游艺圃，日耨情田。细思世事无边。只好把清樽对眼前。看槐国功名，有如戏剧，竹林宴赏，便似神仙。富贵危机。荣华作梦，早已输人一著先。从今去、莫将醉趣，与醒人传。
null 无名氏 
一丘一壑。野鹤孤云随处乐。篆带纱巾。且与筠庄作主人。高山流水。指下风生千古意。寿庆年年。长在新秋六日前。
null 无名氏 
好个马山居士，功名富贵浮云。庵儿侧傍万杉阴。烟里时横小艇。律中林锺将半，华堂寿斝频斟。声声齐祝百千龄。坐看云仍贵盛。
null 无名氏 
月属重三，蓂开二六，于门车马骈阗。彩麟高设，金鸭喷祥烟。试问谁来瑞世，人都道、蓬岛神仙。非凡子，年才志学，勋业已精专。坐联。汤饼客，倾银注玉，盛展华筵。羡巍冠初冠，气宇飘然。底用遐龄频祝，但愿双亲未老，富贵双全。功名事，吾家旧物，早共复青毡。
null 无名氏 
重午日才过，又经四日逢华旦。月娥降诞。春早桃花嫩。许字方笄，金雀屏开半。东床选。门楣壮观。偕老行如愿。
null 无名氏 
路入蓝桥境。忆当年、云英来会，玄霜捣尽。争似温公风流婿，一笑欢传玉镜。便胜似、琼浆玉饮。自是振振佳公子，冰肌玉骨相辉映。一对儿，好厮称。夜深银烛交红影。雀屏开、凤帷拥绣，鸳衾铺锦。雨意云情应多少，梦到巫山一枕。好语向、耳边频听。但愿来春青云路，管一枝、青桂嫦娥近。闻早寄，凤楼信。
null 无名氏 
太真姑女，问新来、谁与欢传玉镜。莫恨无人伸好语，人在蓝桥仙境。一笑樽前，欢然相与，便胜琼浆饮。殷勤客意，耳边说与君听。长记旧日君家，门阑喜动，绣褥芙蓉隐。回首龙门人得意，又报凤楼芳信。只是相传，房奁中物，好事骎骎近。管教人道，一双冰玉清润。
null 无名氏 
风流仙客，文章逸少，复见当年佳婿。夤缘端不数琼姬，向林下、亲逢道气。屏开金雀，床铺绣褥，多羡豪家深意。凭谁说阿戎，剩觅取、缠头利市。
null 无名氏 
繁弦急管。喜色门阑满。应是雀屏曾中选。新近东床禁脔。功名有分非难。休因女婿求官。幸与嫦娥为伴，直须仙桂新攀。
null 无名氏 
弟兄旧说河东凤。怎得似、君家伯仲。一双白璧殷勤种。齐向金屏选中。乘龙去、门阑喜动。管取早叶、熊罴吉梦。儿孙不与尘埃共。总是龙驹凤种。
null 无名氏 
几年弱水望蓬莱。心事喜同谐。佳婿欣逢公瑾，新婚喜近英台。豪家深意，芙蓉褥隐，金雀屏开。但愿门阑多喜，凤楼早寄书来。
null 无名氏 
金贴鼓腰，绣妆檐额，吾宗自昔豪奢。椒馨兰馥，烟雾霭横斜。吹管聒天今夜，香风度、罗绮光华。看双美，郎君俊秀，玉女更宜家。繁华。歌宴处，金盘撒果，银烛烧花。任芙蓉帐掩，翡翠屏遮。更看名传桂籍，蓬瀛近、隐泛仙槎。归来去，双亲绿鬓，相对饮流霞。
null 无名氏 
乐奏箫韶花烛夜，风流玉女才郎。同心结上桂枝香。如鸾如凤友，永效两双双。莫把画堂深处负，笙歌引入兰房。满斟玉斝醉何妨。南山堪作誓，福禄应天长。
null 无名氏 
孺子风流，孟尝门地，合下相当。俏似年时，送他织女，来嫁牛郎。满堂珠履飞觞。看花烛、迎归洞房。海誓山盟，从今结了，永效鸾凰。
null 无名氏 
上苑莺调舌。暖日融融媚节。秦晋新婚，人间天上真奇绝。傅粉烟霄，倾国神仙列。彼此和鸣，凤楼一处明月。歌喉佳宴设。鸳帐炉香对爇。合卺杯深，少年相睹欢情切。罗带盘金缕，好把同心结。终取山河，誓为夫妇欢悦。
null 无名氏 
早梅天气，正绣户乍启，琼筵才展。鹊渡河桥，云游巫峡，溪泛碧桃花片。翠娥侍女来报，莲步已离仙苑。待残漏，鸳帐深处，同心双绾。欢宴。当此际，红烛影中，檀麝飘香篆。掷果风流，谪仙才调，佳婿想应堪羡。少年俊雅狂荡，蓦有人言拘管。镇携手，向花前月下，重门深院。
null 无名氏 
仙子仙郎，两情今是欢娱会。莲花池内。好个鸳鸯对。一自芳容，一自才华最。真佳配。荣华富贵。寿考千秋岁。
null 无名氏 
烛影摇红玉漏迟。鹊桥仙子下瑶池。倾杯乐处笙歌沸，苏幕遮阑笑语随。醉落魄，阮郎归。传言玉女步轻移。凤凰台上深深愿，一日和鸣十二时。
null 无名氏 
半破玉梅春，小簇金莲炬。结裹风流倬底郎，直入阳台去。休诧鹊桥仙，说甚缑山侣。便合齐眉八百年，个是真仙子。
null 无名氏 
绛蜡银台晃绣帏。一帘香雾拥金猊。人间欢会于飞宴，天上佳期乞巧时。倾合卺，醉淋漓。同心结了倍相宜。从今把做嫦娥看，好伴仙郎结桂枝。
null 无名氏 
人道孰为大，尚小易咸常。厥初皇极中建，扶世有三纲。仁义阴阳道立，父母乾坤位正，六子发辉光。一日不容缓，此意久弥昌。杯举庆，天作合，月探囊。十年不字以正，乃字便惟良。推阐家人一卦，迤逦齐家治国，鼎鼐得姬姜。旧物中书令，玉润继汾阳。
null 无名氏 
姑射琼仙，论人间世，学宫样妆。费精神刺绣，裁成云锦，今朝喜遇，弱线添长。收拾云情，铺张雨态，来嫁朱门趁一阳。真还是，两情鱼水，并颈鸳鸯。登科人道无双。问小底何如大底强。幸洞房花烛，得吹箫侣，短檠灯火，伴读书郎。办苦工夫，求生富贵，要折丹枝天上香。来秋也，看载膺鹗荐，载弄之璋。
null 无名氏 
银烛晓催春漏，珠帘暮卷东风。乃翁相对玉楼中。不枉当年冰梦。花意似随人好，酒香难比情浓。夜深欲睡海棠红。密密骖鸾驾凤。
null 无名氏 
雪意垂垂，算天为、风流酝酿。便催得、蕊宫仙子，队移仙仗。明月珠连湘浦合，清风佩过秦楼响。带天香、郁郁碾云軿，通宵降。温玉枕，销金帐。花烛下，狨毡上。这英才美貌，一双不枉。鸾凤镜明栖彩翼，鸳鸯被阔翻新浪。祝君莫学画眉痴，如张敞。
null 无名氏 
贺鹊冰檐绕。伴华堂、两催妆束，音传青鸟。瑞气沉烟金鸭袅。脆管繁弦迭奏。拥出个、仙娥窈窕。秋水芙蓉相映照。算人间、天上真希少。肌玉润，臂金瘦。仙郎况是青春调。向鸳鸯、彩丝结就，同心巧。料想梅花先得了。昨夜一枝开早。无地著、许多欢笑。准拟计台魁鹗表。著青衫、跃马长安道。一百岁，一双好。
null 无名氏 
柳眼偷金，梅肌晕玉，春信已催。正浅寒天气，嫩晴日色，雨收巫峡，烟卷蓬莱。青鸟衔音，彩鸾迎驾，白昼传呼王母来。屏帏里，看合欢杯尽，连理花开。笙歌上下楼台。更罗绮丛中薰麝煤。想雪香酥暖，粉娇翠软，风流乐事，慰惬情怀。花帽兰袍，皂鞋槐简，谁似何郎年少才。人偕老，类鸳鸯匹偶，鸾凤和谐。
null 无名氏 
瑞霭笼晴晓。正小春时候，和气十分缭绕。月姊精神还窈窕。甚似星郎年少。同共入、蓬莱仙岛。鸾凤铿铿风缥缈。算一双、两好真奇妙。天上有，世间少。桥门名姓掀张了。更那堪、榜下新婚，才名表表。便好相成勤夙夜，莫使脱簪遗笑。且早趁、青春才调。向去功名成就后。到恁时节风流好。胜今日，登科小。
null 无名氏 
阿谁煎凤髓，续此玉琴弦。依然音调清婉，律吕互相宣。天使彭城姝丽，来配鲁邦才子，永作地行仙。况有盈门礼，百两拥骈阗。更临鸾，看举案，两无偏。从此欢谐千岁，月下与花前。剩长芝兰玉树，俱作蟾宫佳客，声誉振螺川。仍看明年去，平步上青天。
null 无名氏 
喜气乘龙步步春。梅花影里送君行。君行直到蓝桥处，一见云英便爱卿。鸾鹤舞，凤凰鸣。群仙簇拥绿衣人。我嗏有句叮咛话，千万时思望白云。
null 无名氏 
青螺江上梅花暮。有姑射、神仙侣。剩把明珠倾满斛。老仙源委，玉妃风韵，真是欺蛮素。彩鸾齐跨山中去。浑似天台旧时路。试问风流春几许。芳心嫩叶，如今时候，好景才三五。
null 无名氏 
金鼎休翻，玉壶休倒。为伊弹彻求凰操。歌台舞榭没长情，不如相伴文园老。荆里钗宜，布边裙好。有缘封国还他到。端能一意谢红尘。归来便带宜男草。
null 无名氏 
尧历庆良月，嶰管换新冬。玉成西爽，五云拂晓画楼东。人指谢家庭砌，眼底猗兰奕叶，特地茁新丛。不是善根种，争得占春风。步鹏程，名虎榜，早收功。建安衣钵，定知他日属奇童。且说而今胜事，珠履三千称贺，相对醉颜红。拜贺无他语，相庆黑头公。
null 无名氏 
金秋行令，恰清晨、白露初交中节。勿怪西窗传好事，生个他年英杰。吉梦既符，知如徐子，冰玉为神骨。吾家有庆，阶兰喜又新发。如今早已生男，清樽华宴，且好延佳客。更自承师勤问道，门外不妨立雪。抗志云霄，留心简册，听我叮咛说。骎骎月殿，桂枝取次高折。
null 无名氏 
向来梅发。雪袂仙裳回绛阙。今又梅开。已领熊罢好梦来。试将梅比。才著阳和争结子。梅子生成。早晚须调鼎鼐羹。
null 无名氏 
绛蜡攒宝炬，碧刍香衬金卮。东风吹下玉龙儿。融就满堂和气。此日兰汤新浴，他年桂苑同携。小词聊代弄璋诗。剩与犀钱利市。
null 无名氏 
菊釂萸残玉未颓。文星喜趁梦熊回。预传鲲拟南溟去，亲送魁从北斗来。真间世，定奇材。满堂欢笑动春雷。明年郎罢蟾宫近，更把丹枝为我栽。
null 无名氏 
潇洒江梅春早处，天然一种两般奇。开花结子，何事恰同时。昨夜北枝开雪里，朝来青子又南枝。这般好事，消得付新词。
null 无名氏 
归心正似三春柳。试著莱衣小。橘怀几日向翁开。怀祖已嗔文度、不归来。禅心已断人间爱。只有平交在。笑论瓜葛一枰同。看取《灵光》新赋、有家风。
null 无名氏 
萱草阑干，杨花庭院，夜景澄虚。望庚星昴宿，荧荧照室，祥烟瑞霭，郁郁充闾。白鹿入胎，黄龟献梦，果应君家生凤雏。真英物，似崑山片玉，沧海明珠。玳筵丝竹□□。有多少犀钱分座隅。念谢堂冷落，久无神语，淮淝骚扰，谁定边谟。天产英雄，地锺秀气，振起家声今有馀。□□□，看宫袍加鹄，玉带悬鱼。
null 无名氏 
晚节寒花犹带蕊。隐映老人星瑞世。绿衣初是政成归，真盛事。谁可比。那更新来孙又子。烟细金炉香旖旎。想像瑶池生绿蚁。酿成佳气郁葱葱，当此际。将一醉。百岁从交今日始。
null 无名氏 
物中双美。惟邺县双凫，禹门双鲤。太华双莲，蓝田双璧，剑丰城而已。争是一门双秀，又是一朝双喜。人总道，机云双陆，同年弧矢。希耳。会见这，双桂连芳，双鹄冲霄举，鱼诏双金，带横双玉，惟道无双国士。但愿双英双戏彩，且直与、双亲儿齿。愿岁岁，见东风双燕，满城桃李。
null 无名氏 
银河星汉，夜凉如洗。要轩豁、君家庆瑞。果闻两两获骊珠，天付与、精神秋水。好是今朝，同逢盛事。无限欢欢喜喜。他年二陆看杨名，方表得、此时双美。
null 无名氏 
天上双星欢迤逦。报道一门双喜。果庆双弧矢，双桂连芳，双璧光华起。看取他时双彩戏。双堕号、机云才子。更带横双玉，鱼佩双金，作个无双字。
null 无名氏 
蛮柳眠风，妃棠醉日，春意方浓。怪凌晨乾鹊，欢声啧啧，充闾瑞霭，佳气葱葱。白鹿效灵，黄龟献梦，还应君生第二龙。兰房里，想犀帷晕翠，锦褓裁红。五峰。秀气攸锺。更头玉硗硗天性聪。自谪仙芳歇，久尘赋颂，江西派冷，谁嗣宗风。骨脉尤香，云仍载诞，衮衮公侯从此封。三朝满，好平分犀玉，满泛金锺。
null 无名氏 
明月呈规，祥烟非雾，载符梦铃。记前时已庆，人间鸑鷟，今番再见，天上麒麟。知是于门，功标紫府，夜半仙官敕五丁。亲送与，向君家作个，难弟难兄。绝奇不数徐卿。看他日名登千佛经。正翁翁矍铄，婆婆老福，薰修觉海，结果初成。自愧空词，不酬杯水，汤饼难充堂上宾。无功也，这犀钱玉果，敢望平分。
null 无名氏 
积玉堆金闲事，惊天动地虚名。算来二足是人生，有子方为吉庆。莫道一夔足矣，也须学著徐卿。我翁休笑又添丁。这个孩儿好命。
null 无名氏 
庭槐沐雨翻新翠。叠雪香罗初试。铃响彩旗天坠。忽报徐卿二。帘帏坐客欢声沸。脱紫须烦半臂。借问月娥知未。速长蟾宫桂。
null 无名氏 
古今三绝。惟郑国三良，汉家三杰。三俊才名，三儒文学，更有三君清节。争似一门三秀，三子三孙奇特。人总道，赛蜀郡三苏，河东三薛。庆惬。况正是，三月风光，杯好倾三百。子并三贤，孙齐三少，俱笃三馀事业。文既三冬用，名即三元高揭。亲俱庆，看宠加三命，礼膺三接。
null 无名氏 
古来五子伊谁，有唐室、五王称首。窦氏五龙，柳家五马，西晋室、陶家五柳。英名不朽。更东汉、马良并秀。君今也、五男还又。应是五星孕就。腹笥五经，身膺五福，指日继、五侯之后。个般非偶。好与醉、刘伶五斗。
null 无名氏 
元家道保，白家阿雀，俱生在、五旬有八。喜君得子与同年，怪檐外、鹊□嘲哳。我疑释老，携来付与，人尽说、眉如翠刷。龙门种定入龙门，且早做、韩檠生活。
null 无名氏 
花间棠棣。匹似人间兄与弟。一种花枝。底事当年却盛衰。中臧蜾蠃。忽遇暝蛉真类我。换叶移根。要与相辉映一门。
null 无名氏 
试问谢庭兰与芝。根花何似接花奇。琼蕤不自香闺种，桂种当从月地移。须信祝螟成蜾蠃，那须梦虺及熊罴。夜来梦报蟾宫籍，新注江家五岁儿。
null 无名氏 
玉琯届良月，璇极炳明星。适当季舍，有梦应麒麟。但愧衡门深隐，偶尔玉川添累，还解振家声。乐章歌一阕，笔阵扫千军。羡君侯，为学富，焕文清。青云咫尺要路，曳紫更腰金。顾我荆榛虽茂，其奈栋材无用，何似八千椿。君王行赐宴，礼重敬如宾。
null 无名氏 
天高气爽，正金风玉露，安排秋节。株守蓬窗无寸效，自愧才非人杰。那更家贫，又添丁累，料想无奇骨。新章褒美，天然好语还发。堪羡力薄无储，宾庖萧萦，乏礼延佳客。多谢诸公来宠贲，虽有一瓯春雪。玉果未圆，犀钱须办，早早为君说。恐辜珠玉，小词聊且权折。
null 无名氏 
春风吹到深深院。添个人针线。莫言生女不妒儿。□□二郎不做、有门楣。一家姊妹盈盈地。兄弟同欢喜。彩丝从此不须添。看取碧纱帐内、有人牵。
null 无名氏 
玉宇无尘，银蟾低转，渐觉缤纷。还是仙娥，厌游天阙，来降蓬瀛。分明秋水精神。好嘱取、红叶殷勤。觅个檀郎，屏开金雀，玉润冰清。
null 无名氏 
象榻香篝冷宝猊。虺蛇吉梦寤惊时。缇萦生下虽无益，谢女他年或解围。花骨脉，雪肤肌。飞琼抱送下瑶池。弄璋错写何妨事，爱女从来甚爱儿。
null 无名氏 
梅兄梅弟。桃姊并桃妹。争似月临双女位。吉梦重占蛇虺。小乔应嫁周郎。云英定遇裴航。会有九男事帝，谁夸七子成行。
null 无名氏 
家近闽南。三姑姊妹，秀揖仙岩。须女精神，玉卮标格，谪下尘凡。他时佳婿成双，红丝应牵第三。倚看樽前，团栾六子，三女三男。
null 无名氏 
太华峰头□□莲。闻十丈，藕大如船。晓来佳气蔼飞烟。彩戏盈门。弧矢盈门。共把长生酒一樽。殷勤祝愿，耳畔低言。从今流庆更源源。子既生孙。孙又生孙。
null 无名氏 
祖德绵绵盛，家声烨烨传。流光重庆子生贤。想见朝来庭户、起非烟。对客延汤饼，呼童散彩钱。休夸骨瘦与神全。看取犀庭玉角、已朝天。
null 无名氏 
月淡风轻，凉意在、碧梧修竹。极目际，澄空似水，素秋新沐。夜看庚星飞下界，晓传子舍生兰玉。想充闾、佳气郁葱葱，香芬馥。裁锦褓，铺金褥。沉水暖，金盆浴。向画堂深处，拥红斟绿。况是天潢真相宅，定知丰采惊凡目。看他年、槐馆振家声，飞腾速。
null 无名氏 
喜见于门，子月阳生，子舍春回。想释丘抱送，绝奇神骨，皙参授受，忠恕胚胎。跨灶参先，撞楼踵后，鼎样一门三秀才。应不数，那窦家五桂，王氏三槐。南丰门户奇哉。他日一声平地雷。若非是河东，名传三凤，也应天上，光映三台。莫道后时，方为贺客，且把犀钱玉果来。却还取，这长生一曲，富贵三杯。
null 无名氏 
燕分炳箕宿，鲁野照奎星。天开岳渎，储瑞重见吐书麟。人道兰庭生谢，我羡竹林得阮，中夜沸欢声。奇称符百药，童号迈终军。姿禀厚，骨骼异，气神清。好把一经为教，切莫诧籝金。击瓮画图休展，对日有言可听，材大等庄椿。年欲临志学，上国早充宾。
null 无名氏 
璇源一派接天流。秀毓君家公共侯。满月佳时近重九，生朝令节踵千秋。旦评指日腾佳誉，蟾苑他年快壮游。气宇如今复何似，相应十倍虎窥牛。
null 无名氏 
八月秋中玉律，十分月满瑶台。芳姿谪下佛宫来。疑是东方世界。黛绿旋闻香发，桃红新晕芳腮。春风满面笑容开。长似观音自在。
null 无名氏 
天潢佳气。锺作人间瑞。坐对满堂珠玉贵。此日还当周晬。手持金印金戈。知他壮志如何。将相终须大用，姓名早掇巍科。
null 无名氏 
小春良月。尧砌蓂开三数叶。瑞启三躔。此夕人间诞女仙。寿期百岁。今日欢娱初庆晬。喜事重重。亦有嘉祥应梦熊。
null 无名氏 
画堂帘幕香风细。郁郁南阳佳气。欢传吉梦占蛇虺。此日还当一岁。华筵外、初随彩戏。早已似、文姬聪慧。伫看色动门阑喜。便有乘龙佳婿。
null 无名氏 
衮绣堂前，福星开度，寿星入垣。有建隆臣普，上天宰辅，绍兴臣鼎，平地神仙。入秉钧衡，出分藩屏，托住东南半壁天。年来好，甚烽消万里，尘静三边。紫宸几度传宣。刚不肯归班押讲筵。纵云台勋业，已登盟府，金城筹策，犹念中原。好袖山河，更扶日月，色正三台第一躔。王韩去，愿齐休社稷，於万斯年。
null 无名氏 
扬休玉色，山立秉鸿枢。圣天子、方有志，会东都。得真儒。身佩安危寄，本兵柄，修军政，朝野庆，钧衡任，赖诗谟。天上麒麟挺，徐卿子，坐肃憸夫。向六阳时候，佳瑞纪门弧。炳炳阶符。照蓬壶。看兄枢使，弟元帅，真盛事，世间无。筹密边烽息，凛羌胡。玉音俞。伫正三槐位，散膏泽，福寰区。河如带，山如砺，巩皇图。金鼎调元远大，中书考，致主唐虞。想公门桃李，应不弃山樗。愿借嘘枯。
null 无名氏 
春信到梅梢，欲雪又还晴早。趁得绣衣初度，作霜天清晓。乡来事直有天知，行拜玉皇诏。稳上神仙官府，听履声云杪。
null 无名氏 
素娥不老，才胜赏中秋、无边月色。又报仙翁来桂苑，连庆生申佳节。玉宇无尘，金茎有露，对景成三绝。重阳近也，黄花香入瑶席。尽说湖海元龙，裕民堂上，几度吟梅雪。满眼阴阴甘棠树，消得寿同南极。八桂难留，九芝促觐，早露真消息。星辰听履，好看明岁今日。
null 无名氏 
香雾菲微笼薄晓，帘栊爱日如春。谪仙游戏到寰瀛。金枝推独秀，宝籍著长生。锦轴疏恩怡寿母，朱轮光映难兄。会看家庆日增荣。雁联鸳序立，彩戏衮衣新。
null 无名氏 
皂盖朱幡，玉节虎符，宏开大藩。把济川秀楫，试横碧水，擎天柱石，小驻丹山。麦秀两歧，棠敷千里，治最当今黄颍川。平章看、文词坡谷，人品欧韩。竭来游戏人间。况雅量汪汪海样宽。适弧垂门外，香凝燕寝，□星对照，两地交欢。自有青州，活民阴德，不用延年九转丹。人皆祝，愿黑头黄阁，绿鬓朱颜。
null 无名氏 
长风送月，近中秋、更无一点尘俗。绛阙真仙来瑞世，昨夜翔鸾飞鹄。奕世登科，诸昆竞秀，名盖天南北。持心恬退，更能韫椟藏玉。须信宪幕平反，据经议狱，全活阴功足。川泳云飞宾主意，荐剡新翻浓墨。一路欢声，几多和气，吹作长生曲。赐环促召，清班两鬓长绿。
null 无名氏 
银漏穿花，星河浅、窗胧曙色。烧蜜炬、锦帏春煦，瑞烟濛幂。堂上金钗行十二，庭前珠履三千客。捧流霞、潋滟玉东西，歌声溢。全五福，知无敌。来百禄，知无极。抱龙骧勋策，小劳公力。袖内光藏神武剑，他年待正天西北。顾贱夫、何可共功名，攀麟翼。
null 无名氏 
绿鬓将军，是人道、天生韩霍。最奇处、虎头燕颔，龙韬豹略。卧护懒通天子诏，长驱爱把匈奴缚。我皇家、许样大乾坤，身难著。试问我，青原约。君合再，青油幕。这兵书一卷，怎生闲却。万里城边须饮马，八公山上多鸣鹤。待归来、依旧执金吾，凌烟阁。
null 无名氏 
箫鼓阗街巷，锦绣裹山川。夜来南极，闪闪光射泰阶躔。陡觉佳祥翕集，听得闾阎笑道，蓬岛降真仙。香满琴堂里，人在洞壶天。斟凿落，歌窈窕，舞蹁跹。重阳虽近，莫把萸菊玷华筵。菲礼岂能祝寿，自有仙桃满院，一实数千年。早晚朝元会，苍鬓映貂蝉。
null 无名氏 
快阁春边，倚阑干外，东西晚晴。有银潢公子，摩挲石刻，金华仙伯，主掌鸥盟。陶柳清新，潘花红嫩，早有丰年笑语声。还知道，是街头父老，竞说升平。怪来昨夜长庚。与一道澄江月共明。但寿烟起处，千山天远，寿杯满后，千尺泉清。兴庆宫中，长生殿里，早踏金鳌背上行。明年好，望紫云楼上，一点台星。
null 无名氏 
溪水连天秋雁飞。藕花风细鲤鱼肥。阿婆一笑知何事，怀橘郎君衣锦归。天上月，几秋期。娟娟凉影画堂西。堂前拜月人长健，两鬓青如年少时。
null 无名氏 
径竹扶疏，直上青霄，玉立万竿。似冰壶潇洒，虚心直节，清标贞干，风月无边。清荫盈庭，细香满座，凡款公门皆七贤。称觞旦，与松梅并祝，辞表南山。绵延。龙种儿孙。列砌森庭栖凤鸾。况节楼辟命，管城草檄，计台琐试，玉笋联班。盛事重重，荐腾楛茧，渡蚁阴功须状元。燕山乐，又使符踵至，趣赴淇园。
null 无名氏 
有鹤东来，鸣而向余，借篇寿词。道临皋亭下，坡仙曾梦，锦宫城里，清献常携。山斗才名，冰霜节操，苏赵如今重见之。生申旦，正菊花开后，橙子黄时。自从枳棘鸾栖。何尚泛芙蓉绿水池。便来归西掖，坐看红药，也应天禄，书照青藜。顾我鸡群，来陪燕贺，且祝千年寿与齐。樽前鹤，乃翩跹起舞，来上瑶卮。
null 无名氏 
学易喜加数，富贵正当年。谁识晚成大器，信道古来然。莫叹无闻不足，官政从今艾服，知命自由天。恰合买臣愿，好著祖生鞭。藏学问，通今古，冠英贤。管取一名一第，行折桂枝先。未数奉书朱穆，窃笑表微拭镜，接武引群仙。生日年年庆，绛老愿齐肩。
null 无名氏 
阿兄生日。屈指今年年五十。豆雨初晴。昨夜分明见寿星。槐黄已迫。愿言共展冲天翼。桂子飘香。看取吾家棣萼芳。
null 无名氏 
喜逢生日。偻指今年方六十。次第回春。甲子从头又一新。敬驰一曲。付与歌儿勤为祝。满劝金锺。试问蟠桃几度红。
null 无名氏 
葭管一阳已复，蓂阶五叶还留。星瞻南极瑞光浮。知是降生时候。算衍恰侔周卦，福多更协箕畴。绿衣戏舞捧琼舟。满劝长生寿酒。
null 无名氏 
在昔尝闻，老彭祖、寿龄八百。试屈指、我公今岁，才方八八。乙百更添三十六，算来总是公年月。对梅花、时候庆生朝，真欢悦。儿既劝，金蕉叶。孙又把，沉檀爇。喜儿孙满目，芝兰英发。笑问堂前王母看，而今几度蟠桃结。道当时、亲手共栽培，何须说。
null 无名氏 
细读箕畴，洛书字、六旬有五。试屈指、我公今岁，恰符其数。五福备全几坎九，既言一寿还称富。乃今知、好德与康宁，皆由天与。记当日，崧生甫。喜今夕，逢初度。看儿孙鼎盛，贺宾旁午。炉暖博山腾麝馥，杯擎琥珀斟香醑。问千秋千岁与谁同，西王母。
null 无名氏 
安乐窝中，庆华发、苍颜七十。生处好、十分清瘦，仙风道骨。自古天教仁者寿，只今人饮贤人德。更一年、两度腊嘉平，垂弧夕。华堂上，灵椿匹。兰庭下，孙枝七。望芹翁次第，年超八秩。欢伯便同分玉髓，河儿不用闰瑶笈。记醉时、三万六千场，从今日。
null 无名氏 
古来稀有，只闻道、是个人生七十。还遇小春梅蕊绽，对景装排绮席。云帔拖霞，朱颜晕酒，瑞气明南极。瑶池欢宴，玉杯争劝琼液。堪羡玉叶名郎，天潢毓秀，梧竹生标格。百万貔貅归总押，霸气豪无敌。藩屏皇家，荣封寿母，名著金闺籍。融融液液，共看桃结佳实。
null 无名氏 
维岳生贤，天欲补、中兴衮职。奈圣世、朝无阙事，且令休逸。锦绣文章胸次贮，蓬壶岁月闲中积。羡人生、七十古来稀，今逾一。书聚府，成东壁。身眉寿，真南极。望瑞云溶处，接江山碧。人愿君如天上月，我期君似明朝日。待明朝，长至转添长，弥千亿。
null 无名氏 
蟾宫客、未老得清闲。寿算过稀年。利名缰锁非关我，浮云富贵付苍天。且归休，对松菊，乐林泉。比吕望、数犹欠七。问师旷、恰符绛一。从今遐算更绵延。称觞欣近小春候，月当明夜又团圆。愿长如，天上月，地行仙。
null 无名氏 
正迎长佳节。宴启华筵，有谁能说。子孙尽环列。见瑞香香袅，寿星明彻。丝丝华发。记瑶池、宴班曾接。笑人间、八十春秋，漫浪风花雪月。奇绝。诗书教子，陶母等伦，曹家风烈。鼎来阴德。孙枝秀，桂枝折。便从今、一轴金花鸾锦，十藏琅函贝叶。是年年、秋月圆时，长生真诀。
null 无名氏 
人生七十古称稀，何况寿年八十。试问何时逢载夙，恰在阳生七日。鹤发盈簪，朱颜晕酒，瑞象占南极。玳筵才启，欢声喜气充溢。好是庭下双珠，经营创置，金玉成堆积。况有孙枝争挺秀，次第飞齐鹏翼。大振家声，荣封寿母，坐看蟠桃实。年年今夕，玉杯争劝琼液。
null 无名氏 
剧饮犹能鲸吸，细书仍作蝇头。人间八十最风流。况又今年九九。不用蒲轮加璧，不须磻石垂钩。八千春更八千秋。但愿灵椿长寿。
null 无名氏 
雪霁万山出，和气蔼王正。平园春事竞起，梅柳冻全醒。此际朝元归路，疑有真仙呈瑞，笙鹤九宵声。东阁识风度，南极粲光明。看精神，秋夜月，玉壶冰。淳熙相业隆盛，家自得仪刑。闻道君王神武，捷报胡儿宵遁，玉殿正论兵。行奉紫泥诏，帷幄佐中兴。
null 无名氏 
意一仙翁，自紫府中，出游戏身。看脊梁铁铸，担当社稷，精神玉炼，照映乾坤。谏省伏蒲，紫垣直笔，硬语曾惊天上人。福身去，建红牙兼纛，南海之滨。天公偏福吾闽。遣夜锦开藩为帅臣。记前回散了，几多饭碗，如今积了，千万禾囷。心与天通，阴功无量，直待时来秉化钧。年年宴，在人正次日，寿庆千春。
null 无名氏 
一札自天下，五马为民来。潜藩久须重镇，帝命出蓬莱。曾侍九重笔橐，暂剖一州符竹，人谓屈公材。儒术要扬历，玉业待规恢。庆三元，才四日，寿筵开。夜深仰视霄汉，南极映星台。休说石家父子，休说窦家昆季，乔木即三槐。归觐玉皇案，馀事付盐梅。
null 无名氏 
太华峰头十丈莲。春风种种锦城边。只缘仙驭来人世，要作鳌头看上元。添宝篆，注金船，曲眉环绕侍歌筵。呼童快秣朝天马，后夜端门月正圆。
null 无名氏 
灯火星桥，元宵过、春□新霁。潇洒处，梅梢雪暖，柳梢风细。嵩岳想储当日秀，麒麟来作人间瑞。快风流、小小住蓬瀛，千秋岁。书万卷，儿孙贵。家万顷，生涯计。问阴功厚德，有谁能继。鬓雪人间膺上寿，椒觞且尽樽前醉。看眼前、龟鹤伴长生，莱衣戏。
null 无名氏 
点检尧蓂，自元宵过了，两荚初飞。葱葱郁郁佳气，喜溢庭闱。惟知降、月里姮娥，欣对良时。但见婺星腾瑞彩，年年辉映南箕。好是庭阶兰玉，伴一枝丹桂，戏舞莱衣。椒觞迭将捧献，歌曲吟诗。如王母、款对群仙，同宴瑶池。萱草茂长春不老，百千祝寿无期。
null 无名氏 
才过元宵，又经四日，门设弧矢。信道长庚，当年降瑞，缘是诞生李。葱葱佳气，今朝重见，洋溢门庭多喜。这英贤、文章冠世，取青拾芥难比。那堪绿鬓、朱颜年少，暂试牛刀百里。迤逦黄堂，平章风月，见说清如水。彩庭兰玉，森然挺特，捧献椒觞归美。愿从今、增崇福寿，川流山峙。
null 无名氏 
垂弧门左当今日。恰过了、元宵六夕。喜妙龄秀发步蟾宫，信富贵、荣华莫敌。纪年甲子才三七。即翰苑、从容西掖。便从兹、谈笑觅封侯，更管取、寿延千亿。
null 无名氏 
爆竹声收，烧灯节过，恰又经旬。闻道当年，长庚梦李，嵩岳生申。江淮草木知名。有多少、阴功在人。只恐称觞，棠阴未徙，促觐枫宸。
null 无名氏 
春色三分，才过一、韶华方好。庆初度、万家襦裤，满城欢笑。杨柳弄黄风渐软，海棠未放寒犹峭。况年丰、粒米不论钱，人皆饱。烧绛蜡，斟清醥。歌宛转，红围绕。看风光蓬岛，乐声云杪。白粲连樯先一路，玺书增秩新颁诏。看貂蝉、长在玉皇边，应难老。
null 无名氏 
中和节后，云翳净、向夕新蟾飞出，月姊传声，明日是、紫府神仙诞节。彩系麒麟，瑞腾嵩岳，喜气交洋溢。魁星头上，光芒仍露消息。好是一鹗秋风，鞭云驾雾，去作龙门客。看取长安花夹道，人在广寒宫阙。春酒千锺，秋娘一曲，大醉豪无敌。八千椿算，摩挲重见铜狄。
null 无名氏 
点检尧阶，阶蓂生六叶，春深桃杏花开。长庚入梦，重新产谪仙才。事业十年灯火，文章笔下若掀雷。果然是，两字功名，唾手拿来。又况当年强仕，得志青云路，足慰高怀。紫泥凤诏，行须非次招徕。金马玉堂风月，从容九棘面三槐。从今看，会唐九老，它日云台。
null 无名氏 
中和节过，拈指又经旬。逢盛旦，诞生申。当年昴宿呈佳瑞，今朝南极见箕星。寿而昌，年未老，绿袍新。宝鸭沉烟堂上袅，珠翠捧、椒觞满斟。来庆贺，尽佳宾。彩戏斒斓多桂子，更看兰玉列阶庭。桓壮椿，祝遐算，八千春。
null 无名氏 
潇洒幽居，溪园上、新来卜筑。况自有、一泓流水，万竿修竹。屈指花朝才两夜，祥烟瑞气腾芳郁。问辽空、何物堕人间，长庚宿。薰宝鸭，烧银烛。歌窈窕，倾醽醁。愿年年常恁，颜红鬓绿。长厚而为难老本，慈仁便是长生箓。看芝兰、玉树早蜚英，青毡复。
null 无名氏 
柳阴花底春将半。吹不断、祥烟散。何处绮罗丝竹乱。天孙星里，老人星畔，昨夜光芒现。绿衣好把斑衣换。照新渥、金花满。酌斗深深频祝愿。凤池它日，莺花此景，春酒年年劝。
null 无名氏 
红娇绿软芳菲遍。正荏苒、春方半。帘幕任垂花影乱。年年此日，月娥仙子，来赴瑶池宴。绮罗暗帘成行满。尽酌金樽十分劝。愿指松椿为寿算。北堂深处，朱颜绿鬓，赢得此身强健。
null 无名氏 
四舞阶蓂，花朝节后，二月阳春。观音降诞，当年对此良辰。谁知好日，固多同、重现前身。已壮门楣全四德，富将偕老卿卿。天意不如人愿，坚柏舟节义，安富尊荣。徐君两雏，戏彩歌舞莱庭。勤教子、不厌三迁，何异轲亲。福寿麻姑伴侣，长笑傲武陵春。
null 无名氏 
蓂褪尧阶八叶，桃翻禹浪三层。欢传崧岳挺生申。儿女团栾争庆。名注长生仙籍，未须仰祝龟龄。芳联子舍早蜚声。富贵荣华鼎盛。
null 无名氏 
池塘风暖，算流觞盛集，恰迟旬日。晓听儿童传好语，瑞气华堂充溢。天产英雄，封侯骨相，才气千人敌。暂游尘世，妙名已上仙籍。争羡金紫盈门，灵椿正茂，荣庆谁能及。会展龙韬并豹略，重把山河开辟。鼻祖汾阳，佐唐勋业，管取今犹昔。旬垂彝鼎，寿龄更比箕翼。
null 无名氏 
玉叶流芳，金枝孕秀。那更婺星临照。果然谪降月宫仙，四叶蓂、留春半后。双麟奇妙，传若速肖。彩戏萱庭右。行膺世宠更轩昂，看存锡、金花鸾诰。
null 无名氏 
今日明朝，三月旦、又将来了。欣岳降、宝香薰夜，玉麟颁晓。一面久劳公镇抚，三年活却人多少。幸借留、重许镇西河，新颁诏。人共乐，春光好。环翠袖，斟清醥。记题诗宝扇，屡陪天笑。无限金陵怀古意，春寒依旧谁能道。看白头红颊本天人，真难老。
null 无名氏 
曾妙年拾芥功名易。暂栖鸾、何厌小试。迤逦哦松，便整顿、河阳桃李。寿几许、也犹固未。归来谩、学个陶潜志。遇诞辰、昴宿降瑞。春色三分才过二。寿觞沉醉。祝等彭祖八百岁。
null 无名氏 
百花香里莺声好，晴日暖风天气。诗境春融，壶天昼永，今日祥开弧矢。疏帘约翠。想歌遏行云，暖薰沉水。羽扇纶巾，寿星因甚降尘世。那堪流觞节近，一樽相庆处，何用辞醉。管领溪山，平章风月，从此身心无累。明年此际。愿添个孙枝，伴君娱戏。举案齐眉，更同龟鹤□。
null 无名氏 
罗袜凌波洛浦仙。谪来潭府话夤绿。应嫌曲水香尘涴，诞降兰亭禊事前。歌窈窕，舞婵娟。芝兰满室庆团圆。殷勤试问刘郎看，阿母蟠桃种几年。
null 无名氏 
蓂开五叶。正是瑶池逢诞节。昨夜观星。南极边头婺女明。家邻九曲。寿比群仙何待祝。满劝金锺。但问蟠桃几度红。
null 无名氏 
曲水兰亭，陪宴后、又还三日。最好是，风檐月观，堕红堆碧。乔木故家今有数，太平人物年几百。看扶藜、行处乱花飞，神仙宅。天地外，逍遥客。谈笑里，文章伯。是富贵渊明，洞天彭泽。老鹤蹁跹摩汉翮，灵龟燕息支床力。看一时、长傍寿星边，天南极。
null 无名氏 
晓烟生绿树，听叶底、数声莺。正节届清明，蓂开七荚，梦叶长庚。桥门旧时冠带，念短檠、读尽夜深灯。文价乾坤推重，世紏父子同登。莹然玉雪做精神。野鹤见长身。算婉画崇台，活人多少，自合长生。荆襄暂烦佐幕，听秋风鼓角夜连营。唤起隆中豪杰，共图盖世功名。
null 无名氏 
曲水流觞，又过了、良辰十二。好是融融院落，晚春天气。天上麒麟呈瑞彩，人间鸑鷟呈祥瑞。气飘飘、仙种有其人，汾阳裔。金屋里，歌声沸。琼斝献，休辞醉。问风流人物，螺川能几。内翰兰孙衣钵富，外台桂子簪缨贵。愿双亲膝下戏斑衣，千秋岁。
null 无名氏 
贰车领却生朝客。风月都全得。山城小试已馨香。真个相家风烈、不寻常。寿春一语和戎了。阴德知多少。年年三月近双旬。把酒祝君恩宠、一番新。
null 无名氏 
柳暗三眠，蓂翻七荚，禀昴萧生时叶。信道凤毛池上种，却胜河东鸑鷟。笃志典坟，经旨素得欧阳学。妙文章，赴飞黄，姓名即登雁塔。要成发轫勋业。便先教济川，整顿舟楫。兆朕于今，须从此超迁，荣膺异渥。它日趣装事，待还乡欢洽。颂椒觞，祝遐算，寿同龟鹤。
null 无名氏 
园林翠幄。妆点青春色。犹觉蓂留七叶。崧神今日降，产此真英杰。蟾宫客，尽推一代文章伯。富贵何心得。积善多阴德。那管青衫白发。儿孙俱满目，诗礼传衣钵。长不老，蓝桥是个神仙宅。
null 无名氏 
节过重三，日逢四六，真贤应昴初生。元来鼻祖，降瑞应长庚。今喜重逢旧事，固宜依旧复青毡。果然是、双雕一箭，雁塔书名。大器也须小试，鸾凤暂栖，荆棘若为荣。从容钜竹双松，足畅吟情。行种河阳桃李，即飞诏、入厕朝绅。从兹看、箕星上应，南极长明。
null 无名氏 
五五芳辰，园林遍、十分春景。见瑞香喷兽，烛摇红影。知道文星初度旦，细腰歌舞娇姿逞。颂椒觞、捧献更殷勤，君拚饮。英雄威，风凛凛。文章腹，千机锦。看青毡复旧，父风挺挺。桂子兰孙齐彩戏，祝教寿比天难尽。况深居、潭府胜蓬莱，真仙境。
null 无名氏 
婺星呈瑞，对春馀几许，日临三九。正属我姑初度旦，帨设当年门右。绿鬓犹新，红颜未改，真月宫仙友。柏舟节义，富而荣贵长守。况有诜桂青春，潜心黄卷，指日功名就。女郎乘龙全四德，未老得闲仁寿。天命方知，岁饥常赈，阴德还多有。麻姑王母，年年同宴春酒。
null 无名氏 
清和天气，月方生，报道曲江生日。一点奎星腾瑞彩，降作人间英杰。曾记当时，平分玉果，今已年多历。才华拔萃，早宜仙桂高折。自是鹗表连登，功收三箭，人羡真无敌。雁塔题名方惬意，暂作鸾栖枳棘。整顿籍书，紫泥封下，即召归西掖。寿膺五福，请君长对箕翼。
null 无名氏 
蓂开四叶祥光发。又还是、清和时节。昴星呈瑞夜来明，庆此日、挺生英杰。少年玉树神清澈。未说到、龟龄鹤发。愿言鹗荐早蜚声，任丹桂、一枝高折。
null 无名氏 
麟垂绂秀。天纵今司寇。朱明景，清和候。缙云开帝乐，括苍锺神秀。人争羡，昨生一佛今朝又。璧水声华茂。玉殿天香袖。姑小试，陶甄手。行为黄阁老，屹立丹墀右。名不朽，斯文名脉从君寿。
null 无名氏 
才鼓虞弦薰早入。昴日三分今恰一。清和时节天气佳，绿树莺簧巧调律。祥云舒好色。瑞气珑葱满籝室。又争知、长庚叶梦，太白生今夕。快上星辰听履舄。州县劳人空役役。暂辞朱皂养冲和，绿野堂延蓬岛客。华筵倾玉液。难老细听歌永锡。寿何其，松椿不数，自可齐箕翼。
null 无名氏 
申伯嵩神，李白长庚，萧何昴精。恰先公三日，金仙氏降，后公三日，吕洞宾生。五百仙班，一千佛号，喜听胪声传集英。君恩重，早升华监寺，扬厉朝廷。金瓯已覆香名。正天下苍生须太平。看黄麻一命，难留五马，蟠桃三熟，会庆千龄。一尉凄凉，有官守者，莫到公堂称寿觥。三熏沐，但焚香清夜，遥拜台星。
null 无名氏 
词赋伟人，当代一英杰。信独步儒林蟾宫客。名登雁塔正青春，更不历郡县徒劳力。即趋朝，典文衡，居花掖。得俦词科推第一。便掌丝纶天上尺。见说庆生辰，当此日。翠蓂三四叶方新，朱明正属清和节。行作个，黑头公，专调燮。
null 无名氏 
记紫极真人，前日是他生日。颍水有兹风骨，弥诞当今夕。等闲来现宰官身，任凫飞双舄。治狱阴功多少，是长生妙术。
null 无名氏 
仙吕已生，真才方产，较迟五日差强。谁知天意，孕秀待储祥。秋水精神玉骨，向妙龄、富妙文章。高轩过，儒林独步，腾踏趁飞黄。玉堂。金马客，蓬莱事业，花掖圭璋。更词科卓冠，时号无双。大展经纶有日，须恬退、待趣曹装。称觞处，西山风月，南极老人昌。
null 无名氏 
结夏骎寻逾六日，蓬壶纪瑞生辰。祥烟葱郁蔼门庭。骖鸾双女侍，毓凤二雏新。暂尔勾稽淹大手，声名已彻枫宸。行膺当路荐章荣。璇源添喜庆，椿算祝遐龄。
null 无名氏 
清和天气，正风入舜弦，七飞蓂叶。见说蓝田曾产玉，骨骼瑰奇卓荦。志气虹霓，丰姿熊凤，文足倾三峡。皇朝伟器，济川有待舟楫。要知发轫亲民，栖鸾展骥，五马归台阁。退省谦尊防锐进，谁识终南径捷。笑傲东山，从容南极，兰桂同欢洽。称觞未老，绛人须共年甲。
null 无名氏 
浮家泛宅生涯好。聚米堆盐多积宝。烟波得趣乐江湖，宜乘兴，寻安道。不负轩辕当日造。初度喜逢维夏早。孔释昔曾亲送抱。下弦良日是生朝，称觞献，金樽倒。惟愿寿筵长不老。
null 无名氏  长江
绿云霁雨，倚晴空千尺，长江澄縠。十里薰低、绣幕四叶，其馀华屋。怪得清都，奔云拥鹤，环佩声相续。朝来无是，有人初降仙箓。且与小试民曹，梅花岭外，雪片三冬足。眼底承家人物在，楚楚珪璋兰玉。雾阁云窗，翠眉红颊，解唱长生曲。壶中难老，定应两鬓长绿。
null 无名氏 
鸾凤初成匹。想桃源、刘郎仙女，新欢稠密。昨夜文星从天降，孕作凡器质。却正属、梅黄时日。三九良辰佳气蔼，听重重相贺欢声溢。又复见，嘉宾集。满堂笑语罗筵席。道称觞、宴你双庆，有谁能及。好事鼎来惬人意，看看功名在即。况先得、凤楼消息。祈遂与君偕老愿，劝樽前且饮长生液。增福寿，至千□。
null 无名氏 
律转蕤宾，星流大火，尧阶蓂荚初开。当年此日，降下谪仙才。见说鸾池荐瑞，蚌珠又、复产渊崖。真堪羡，龙生龙子，双庆甚奇哉。寄言，汤饼客，好称觞索，玉果倾杯。无新亦无旧，事事俱谐。他日同筵为寿，彩戏处、酬酢樽罍。瞻南极，灵椿丹桂，相继践公台。
null 无名氏 
玉斧折丹桂，锦绣拂银河。蟠胸虹气千丈，捧砚唤宫娥。三度花攒五马，一笑毫挥万字，何处不恩波。试问老仙寿，铜狄几摩挲。舞槐龙，垂艾虎，弄清和。湖山风月，且与吟笑侧金荷。明岁端阳时节，人在薰风殿阁，凉意入赓歌。宣劝滟昌歜，叠雪赐香罗。
null 无名氏 
荷绽花繁。蓂开六荚，喜溢门阑。好是骖鸾，特离月殿，来驻人间。儿童歌舞衣班。接踵升堂视笑颜。祝颂勤拳，将何比况，只个南山。
null 无名氏 
仙翁初度，遇端阳佳节，又还两日。怪得箕星光倍正，凌晓独辉南极。料想当年，储祥荐瑞，兆见开先吉。称觞此旦，华堂佳气葱郁。好看斑戏庭前，芬芳双桂，行作蟾宫客。况有瑶池王母在，重庆举杯欢怿。络秀赐觞，孟光举案，姑妇贤相敌。与君品寿，蓬壶长见仙集。
null 无名氏 
饮了蒲觞五日期。彩丝还系玉麟儿。台云荐瑞生香褓，菡萏飘香入寿卮。占骨相，孕清奇。秋风雁序看齐飞。卿家奕世青毡在，况是双亲未老时。
null 无名氏 
后端阳六日，梅雨收晴，乍炎天气。阿母当年，罢瑶池佳会。排遣双成，屏除青羽，自降居尘世。为帝生贤，储祥孕秀，作文章瑞。自古人言，陶孟母贤，文行曹家，衣冠苗裔。谁似夫人，子龙头鼎贵。此去相从，道山蓬岛，镇长生久视。却笑问平反，但不作，汉家严吏。
null 无名氏 
垛翠云峰远。日乌高、炎官直午，暑风微扇。二六尧蓂开秀荚，跨海冰轮待满。怪院落、笙箫如剪。太乙燃藜天际下，庆卯金仙子生华旦。依日月，近云汉。经时持橐明光殿。问江乡、年来有几，只君方见。入座夫人难老甚，炯炯金霞照眼。笑指点、琼觞教劝。但得调元勋业就，为江泉石磴轻轩冕。归共作，赤松伴。
null 无名氏 
花县来迎，瓜期欣至。大贤初度今朝是。蕤宾律应又将中，明宵圆月光腾瑞。兰玉称觞，斑斓舞戏。椒浆聊壮君行志。看看人已在鹏程，趋朝指日为舟济。
null 无名氏 
宫样迎春髻。玉步金莲细。初度是今朝。嫦娥降九宵。兰玉行荣贵。德备共姜义。夏半月团圆。称觞祝寿筵。
null 无名氏  西湖
垂弧纪节，正尧天日永，蓂飞双绿。岳渎锺灵来瑞世，孕出精神冰玉。九曲溪山，一船烟雨，物外谁拘束。钓头香饵，只愁牵动周卜。好是红藕池边，双房毓秀，瑞霭浮崑轴。记得君家流庆远，几见祥开陆续。来岁花时，西湖十里，叶映恩袍绿。竹林小阮，不妨傍借馀馥。
null 无名氏 
乘鸾驾鹤，问神仙何日，崧高生甫。飞下琼台，因报道，恰是今年夏五。饮了蒲觞，才经半月，昴宿行初度。荣华富贵，一时都由分付。曾记三月春浓，花风烂熳，吹散鸳鸯侣。虽则烧香遥祝寿，争似手斟香醑。便驾云軿，去登绣阁，说个诚心语。蟠桃熟未，请伊亲问王母。
null 无名氏 
青钱流地，更积满籝金玉。斡运营谋，无过是、老郎惯熟。利收万倍，归来喜色津津，家道从兹，十分富足。好庆生辰，正属蕤宾月半馀。六飞蓂荚庭除。举盏祝寿，何如子孙，荣贵须臾。长是赖你，作个陆地仙客，行乐蓬壶。
null 无名氏 
天水浴英姿，精神清彻。偏向蕤宾奈炎热。瑞蓂飘飘，却是生贤吉日。凌云志气，飘飘无敌。头角轩昂，作霖在即。谁识功名待时立，一朝腾踏，国赖维城力。庆萱堂齐寿，延千亿。
null 无名氏 
万甲胸中，问谁似、延安范老。当家事，出藩入相，黑头俱了。绿野徜徉聊雅志，紫宸寤寐思英表。向修门、何日衮衣归，天教早。诹吉卜，维熊兆。徵瑞梦，长庚耀。正尧蓂仲夏，八飞叶小。千日早从菑疾退，一觞恰趁笙歌绕。算灵椿、何似栎堂春，他犹少。
null 无名氏 
五月如秋，日临四六都无暑。列仙初度。听足商岩雨。三载都曹，利泽留南浦。崆峒路。种花无数。行对延英主。
null 无名氏 
文章士。秀气岳神锺聚。看雕鹏、秋风高举。上青天平步。五五日临夏五。堂上称觞笑语。桂子兰孙齐彩舞。祝寿同彭祖。
null 无名氏 
天休令节庆生申。喜动满城民。十万儿童踊跃，祝公寿等庄椿。人生最贵，荣登五马，千里蒙恩。只恐促归廊庙，去思有脚阳春。
null 无名氏 
生贤时协。正炎官直午，日周三浃。门左垂弧，眉间喜色，尽道降神嵩岳。百里葱葱和气，总向蓝田会合。称庆旦，见吏民鼓舞，欢声和洽。玉叶。斟劝处，一饮流霞，红艳生双颊。钜竹槐松吟哦乐，指日荣膺异渥。皇上渴思经济，环召为霖作楫。快人望，愿长生，须与绛人同甲。
null 无名氏 
朏月生西，杓星建未，画堂昼景偏长。天生英杰，独向此炎光。超卓凡尘表物，精神秋水自清凉。真奇特，清沟挺秀，敌国传芳。好是少年折桂，唾手功名就，腾踏飞黄。君王眷厚，皇华绣斧还乡。士贵姜谟盛事，未容专美独夸唐。称觞处，颂闽境、斑戏公堂。
null 无名氏 
六月炎天收火伞，南薰洗尽烦蒸。尧蓂七荚又争青。问知陈仲举，元是此时生。别驾功名清暇日，题兴尚带屏星。黑头非晚到公卿。且倾浮蚁酒，来听祝龟龄。
null 无名氏 
阶蓂八叶当炎赫。此际公生日。金炉香爇起祥烟，气佳哉葱郁。称觞兰玉真无敌。尘簪缨世袭。鸾栖枳棘暂淹留，即黄扉召入。
null 无名氏 
喜镇龙藩，厌调金鼎，薄言衣锦为荣。天生申甫，欣对此良辰。自是神清气爽，风姿潇洒却炎蒸。称觞日，双叶翠蓂，犹未展尧庭。帲幪知有赖，国家柱石，须待扶倾。暂留公燕逸，抚及瓯闽。君念旧人共政，即环召、再秉钧衡。平章了，佑王万岁，齐寿永康宁。
null 无名氏 
庚金入伏，细推来、明日又还三五。见说帅垣佳气蔼，天降崧神生甫。礼乐词章，甲兵韬略，素备文兼武。称觞华旦，颂声交赞台府。好是比启元戎，剿除逋寇，不许奸偷侮。有此奇功高渤海，足慰湖湘生聚。暂统十连，折冲万里，行即驱残虏。九重环召，万年永佐天子。
null 无名氏 
律纪林锺月，兔魄夜来圆。彩麟入梦，天教英物出人间。志气平生浩荡，欲试经纶大手，赞画向名藩。见说齐瓜熟，鹏路快扶抟。称寿处，歌齿皓，戏衣斑。辉联甥馆，那堪一笑共团栾。好看蜚声霹雳，使有蒲轮迎召，催入侍龙颜。却待功成后，归伴幔亭仙。
null 无名氏 
昴宿储祥，奎星荐瑞，元来天产英姿。都缘鼻祖，织女与支机。自是流芳垂庆，仙风道骨果清奇。称觞旦，任从伏暑，三荚看蓂飞。文章，谁与敌，欲成大器，殊未为迟。况年方强仕，政入官时。暂领广文庠序，即超身入凤凰池。同经济，云龙风虎，千载庆休期。
null 无名氏 
隆暑正当三伏，明朝又是双旬。崧高孕秀降生申。再捧瑶觞称庆。督府赞猷英俊，难淹大展经纶。倚需召入秉洪钧。上佐万年明圣。
null 无名氏 
六月翠蓂飞六荚，流空大火将西。当年名世间生时。似光风霁月，神爽更精奇。三十成名登上第，芙蓉照水真犀。难淹逸步造丹墀。经纶须大手，谈笑入黄扉。
null 无名氏 
炎暑尚馀八日。火老金柔时节。闻道间生贤，储秀降神崧极。无敌。无敌。当代人伦准的。射策当为第一。高跃龙门三级。荣著绿袍新，帝渥必加宠锡。良弼。良弼。真个国家柱石。
null 无名氏 
乾坤孕秀，正人间六月，下弦时节。生此清奇潇洒客，秋水精神玉骨。才吐天芳，毫挥月颖，更彬彬文质。图南得志，抟风高展鹏翼。好是大器难淹，暂陪庾使，赞画光原隰。台省即须登衮衮，黄阁平章有日。崔室称觞，莱庭戏彩，中外欢声溢。祝君延寿，箕星上应南极。
null 无名氏 
先秋四日，正祥开弧矢，生申佳节。天上彩麟曾入梦，锺作人间英杰。袭庆盘坡，流芳星渚，家世绵簪绂。昨宵凝眺，老人星现天阙。鼎创庭馆连云，宴仙停棹，咫尺尘凡隔。好把蟠桃庭外种，坐看花开花结。秀长孙枝，辉联子舍，蟾桂行攀折。它年称寿，满堂朱紫罗列。
null 无名氏 
谁道秋期远，正旬浃、双星相见。雨足西帘，正玉井莲开，寿筵初展。麈尾呼风袢暑净，那更著、纶巾羽扇。殢清歌，不记杯行，任深任浅。湖边小池苑。渐苔痕竹色，青青如染。辨橘中荷屋，晚芳自占。蜗角虚名身外事，付骰子、纷纷戏选。喜时平、公道开明，话头正转。
null 无名氏 
风露轻清，更十日、却逢七夕。庆初度、槐阴初静，藕花凉湿。太乙真人曾夜伴，青莲居士何年谪。□双凫、游戏宰花封，恩波溢。甘雨酿，丰年得。和气满，弦歌室。向烛花光里，且斟醽醁。菊水清於天水净，寿山高似东山峙。看诏归天上侍虚皇，骑箕翼。
null 无名氏 
诗礼传家，不名则利，谁能袖手安常。惟君宽厚，无较短论长。且自深居简出，清闲处、管甚炎凉。年未老，方逾强仕，家富更平康。秋声，风欲作，蓂留一荚，伏暑将藏。大贤初度日，对此称觞。叹凤帏虽冷落，喜御兰、得宠专房。见说宁馨少长，螟雏箕、学更高强。得闲趣，山中宰相，何必事侯王。
null 无名氏 
此夕薰风息舜弦。明朝早振蓐收权。鹊饶喜舌喧华屋，烛富祥光耀绮筵。宣玉旨，敕炎官。月宫催诞跨鸾仙。福如沧海无穷极，寿比灵椿过八千。
null 无名氏 
秋才三日，听画檐外，数声乌鹊。元是嫦娥迎巧夕，预驾横空仙鹤。翠鬓生云，朱颜晕酒，□□难描摸。优游渤海，玉琴重理弦索。曾记乃祖刘晨，天台归后，留得长生药。兼有蟠桃三五颗，尽付女孙收著。分了仙翁，更分儿息，同作蓬莱约。年年今日，大家欢笑为乐。
null 无名氏 
一叶知秋，正玉律、新砍夷则。迟三日、双星齐会，又逢七夕。先送天孙来乞巧，姓氏已在长生籍。喜华堂、今日庆生辰，排筵席。歌金缕，斟琼液。听祝寿，环佳客。看寿星明灿，祥烟葱郁。剩种庭萱春不老，年年嘉会如今日。辨一词、一岁一称觞，期千百。
null 无名氏 
填河鹊喜，巧夕来时候。深院瑞烟浓，隐隐听、梨园清奏。兰车玉佩，飞下蕊宫仙，春鬓绿，醉颜红，不减年时旧。金杯争劝，尽是闺房秀。试问寿何如，与天孙、相为长久。看看子舍，添个捧觞人，从此去，尽欢娱，庆事年年有。
null 无名氏 
星桥才罢，嫩凉如水，一夕祥烟萦绕。欢传玉母宴西池，正绿发、斑衣称寿。儿孙鼎贵，弟兄同相，辉映貂蝉前后。六宫宣劝锡金桃，看盛事、明年重又。
null 无名氏 
天佑炎图生国瑞，蓝田暂屈英僚。始知昴宿降璇宵。中元前五日，七夕后三朝。江教风流临此政，少年潇洒奇标。行看峻擢相熙朝。功名前稷契，寿算等松乔。
null 无名氏 
金陵秋早。四日中元到。天降诞，真英表。长庚腾瑞气，箕宿增辉耀。膺帝渥，十连镇抚民多少。莫惜椒觞倒。祝寿称难老。分帅阃，江东小。看看飞诏下，早趣黄扉召。平章了，长生学取神仙道。
null 无名氏 
称彼兕觥后，三日是中元。地官较善，龙章玉珮压仙班。自是德星孕秀，直与寿星争耀，茨福正绵绵。堂已富金玉，屣踪视王官。趣清闲，心洒落，在花间。桃培万岁，千年仙种又栽莲。静对秋香菊耐，长共岁寒松老，生意满西园。待看椿同桂，洗馥迈燕山。
null 无名氏 
长记秋来多好处，清凉遍满人间。天教收拾孕真贤。何时初度日，明日是中元。喜与莱公同盛旦，官居鼎鼐相传。未应此地借蕃宣。来年开宴处，人在凤池边。
null 无名氏 
中元过后恰三朝，因甚庭闱喜气飘。李谪若非当此夕，申生应是在今宵。满斟绿醑歌檀口，慢拍红牙舞柳腰。富贵荣华谁得似，祝公千岁乐逍遥。
null 无名氏 
彭郡宗盟，屏山德裔，儒科闻望流传。不贪世禄，雁塔占先登。锦绣文章瑞彩，若披云、快睹青天。称觞日，蓂留四叶，葵菽正宜烹。星枢，方上应，推君甲子，好问绛人年。更遐龄多祝，五福兼全。此去沙堤步稳，调金鼎、衮绣貂蝉。人皆仰，一门相业，清白子孙贤。
null 无名氏 
秋至人间灏气清。蓂馀三荚映阶庭。挺生豪杰为时瑞，来至簪缨亨世荣。天付与，寿康宁。不须举酒祝椿龄。楼头昨夜瞻南极，偏向梅峰分外明。
null 无名氏 
初秋两两留蓂荚。算恰是、生申佳节。祝君寿阅八千秋，岁岁对、长空皓月。威宣比部推刚决。气凛凛、秋霜争烈。滩头双鶒看飞来，便有诏、催归天阙。
null 无名氏 
两只补天手，一片济时心。信道相门再相，现此宰官身。涤洗乾坤都了，填压华戎既定，治世庆升平。中外为冠冕，闻望耸簪缨。星昴降，蓬矢挂，属芳辰。黄阁一秋来早，明日又三旬。庭戏莱衣双桂，砌列谢兰无数，廊庙会风云。愿衍庄椿算，长沛傅岩霖。
null 无名氏 
伴我鹿车鱼釜，从伊裙布钗荆。年年七月甫三旬，今日生朝资庆。二女长俱麻绩，三男俱读书声。吾年五十不多争，好事且宜少等。
null 无名氏 
透户凉生初暑退。正是尧蓂，六叶方开砌。昴宿腾辉来瑞世。华堂清晓笙歌沸。锦幕花裀生舞袂。妙态殊姿，祝寿眉峰翠。从此玉觞拼一醉。功成名遂千秋岁。
null 无名氏 
朔朝逾六后。正章调南吕，迎寒时候。香薰瑞烟袅。见门阑喜色，荣生多少。元来仙子，拥骖鸾、月宫飞到。会人间庆诞，风流俊杰，结成佳偶。官好。班簪玉笋，名播中都，宠加宸诏。金瓯覆。黄扉青琐须环召。待平章事了，归来养浩，齐眉相对祝寿。愿长如、庆会双星，千秋偕老。
null 无名氏 
西掖南宫，黄扉青琐，年来有分终须。从容曳履，衣锦赋归欤。暂乐终南佳处，供笑傲、松菊庭除。行看取，一封诏下，装趣入潭居。称觞，逢谷旦，千秋节过，三叶蓂舒。且冷眼嗤笑，笼鸟池鱼。识破林泉朝市，经行处、等是蘧庐。知谁似，一杯寿酒，一卷养生书。
null 无名氏 
桂风高处，渐近中秋节。屈指推来先六日。对芳辰、符吉梦，知降神、崧极应诞，主作人间英杰。文章逾晁董，学擅卿云，高揭声猷缙绅列。上瀛洲册府，师表宗藩，推第一、即黄扉召入。佐君王、经邦整顿乾坤，愿寿等广成，更延千百。
null 无名氏 
才经四日，是中秋，次第月圆如玉。一点光浮南极上，储作人间五福。长厚慈仁，清高恬澹，爱水清山绿。溪园竹里，日来新就华屋。好是五马传家，芝兰挺秀，早勉群经读。将相公侯绵衮衮，重见当年符竹。富贵荣华，康宁寿考，聪我殷勤祝。更祈王母，共看桃结桃熟。
null 无名氏 
八月秋欲半，后夜月将圆。天潢当日流润，馀派落人寰。尘扫长淮千里，威振南蛮八郡，梓里绣衣还。芳毓燕山桂，庆衍谢庭兰。小山阴，长松下，白云间。壶中自有天地，闻早挂蓬冠。笑指横空丹坚。闲倚拿云竹杖，佳处日跻攀。山色既无尽，公寿亦如山。
null 无名氏 
宴罢中秋恰四朝。金炉因甚把香烧。若非金母生今日，应是麻姑降此宵。歌窈窕，舞娇娆。迭将寿酒酌金蕉。椿龄柏算何须祝，名列仙班亦孔昭。
null 无名氏 
王母庆生辰，方过中秋五日。子舍文场鏖战，想功名来逼。看看喜德捷音传，果信名登桂籍。行拜君恩爵赏，寿萱堂永锡。
null 无名氏 
久羡庞眉鹤发。闻望孔堂煊赫。信得彭乔仙，秘授长生真诀。奇特。奇特。吕望师周时节。才过中秋六日。对此称觞欣怿。双凤戏莱衣，金缕轻调莺舌。难得。难得。九九算犹千百。
null 无名氏 
清凉天气，正中秋过后，恰才七日。岳降生申逢令旦，听得欢声洋溢。戏彩堂前，两行珠翠，酒劝杯浮碧。祝君遐算，寿星长对南极。仰羡性地宽闲，平生酷爱，占断倾城色。好展少年攀桂手，同作蟾宫□客。料想嫦娥，一枝留待，已得真消息。馨香满袖，凤楼人尽怜惜。
null 无名氏 
蓂飞十荚，觉九分秋色，六分将极。桂子风高时更好，天产英贤同日。桥梓齐芳，一慈一孝，夺建真奇特。称觞华旦，但将老少分别。且看戏彩堂前，酒须双献，饮侍严君侧。清赏阿戎防跨灶，大小欧□相敌。疏曰贤哉，古云有是，作个家家声烈。无先无后，寿齐延应□翼。
null 无名氏 
谷旦垂弧矢，兰阃梦熊罴。称觞内外相庆，同日又同时。有此重重盛事，未羡石门奋建，韦氏信名齐。珠履赴汤饼，玉果酌琼卮。斗枢转，金瓯覆，筑沙堤。争推是父是子，相继入黄扉。方叔歌猷元老，复见少年黄琬，前后拜丹墀。金日寿星现，再祝寿庞眉。
null 无名氏 
玉露迎寒，金风荐冷，正兰桂香。觉秋光过半，日临三九，葱葱佳气，蔼蔼琴堂。见说当年，申生谷旦，梦叶长庚天降祥。文章伯，英声早著，腾踏飞黄。双凫暂驻东阳。已种得春阴千种棠。有无边风月，几多事业，安排青琐，入与平章。百里民歌，一樽春酒，争劝殷勤称寿觞。愿此去，龟龄难老，长侍君王。
null 无名氏 
北斗将移，西风已半，蓂馀一叶阶前。左弧呈瑞，非雾亦非烟。见说长庚入梦，当年此际产英贤。谁知得，平生高尚，五福自然全。肯堂，夸盛事，一新轮奂，适际荣迁。有重重喜庆，贺客骈阗。从此燕居笑语，称觞处，好展华筵。频祝愿，室家相庆，富寿百千年。
null 无名氏 
萱堂积庆，桂苑流芳，于门瑞蔼佳气。正属仲秋弥月，称觞对此际。西王母、来人世。拥佩从、尽皆珠翠。彩庭下，争看蓝袍，衬斑斓戏。富贵有谁同，四德躬全，五福由来备。况善断机迁教，轲亲实无异。看看仕无淹滞。即召入、佐君经济。愿延寿，鸾轴金花，年年加赐。
null 无名氏 
露白风清，菊黄萸紫，重阳五日先期。煌煌郎宿，南极两交辉。天上飞凫仙伯，当初度、开宴瑶池。民谣里，劝分音德，百姓饱无饥。画帘，香篆永，城山堂上，红袖蛾眉。任满斟高唱，祝寿新词。况是辟书到也，乘别驾、直上横蜚。青毡在，看看复见，孝肃旧家时。
null 无名氏 
正香茱试紫，嫩菊敷黄，九秋佳致。峻岳生申，运启千龄瑞。玉宇澄清，金盘沆瀣，融结锺冲粹。地位须还，粉垣薇省，木天蓬秘。锦政慈祥，琴堂安静，万里丰年，一同和气。斗大雷封，难久蒙私惠。半刺平分，剡书交上，逸驾开骅骥。来岁称觞，人归清禁，班联丹陛。
null 无名氏 
晓来凉气满芙蓉。日到竹阴东。称觞歌袖三千指，屏星畔、绕绿围红。茱糁百杯秋色，桂华十里西风。生朝对饮菊花丛。九日一樽同。文章歆向家声旧，便应去、黄阁从容。唤起仙翁为寿，种成千岁椿松。
null 无名氏 
瑞霭长安，京城里、非烟非雾。须信道、岳锺神秀，再生商傅。节过重阳才一日，祥开蓬岛群仙聚。见箕星、昴宿辉文昌，欣初度。五马贵，荣朝著。人品异，多文富。况清廉如水，襦歌督府。伫想君正烦燮理，一封召入为霖雨。指庄椿、祝寿八千春，从今数。
null 无名氏 
一片秋光，看天宇、修眉浮绿。都怪问、今朝爽气，十分堪掬。梅岳仙翁来瑞世，年年好景人间足。醉黄花、三日却称觞，锺天禄。不用把，香为祝。身自有，长生箓。只宽平六考，几多戬谷。袖手珍祠为足计，急流勇退宁随俗。把庄椿、从此计春秋，无穷福。
null 无名氏 
正秋高气肃。过重阳四日，蓝田生玉。锺英自川渎。果文章锦绣，琅玕披腹。从容启沃。侍甘泉、无用推毂。急流勇退，向琳宫养浩，无荣无辱。享福。欣逢华旦，对此倾觞，满倾醽醁。西园晚菊。尚堪摘、取馀馥。有仙风道骨，康强仁寿，长生何时更祝。愿谢公、复起经纶，曹装已促。
null 无名氏 
王母当年，瑶池会、曾充坐客。对良辰为寿，复逢佳节。屈指重阳才五，明朝月已圆如璧。这夫人、真与柏舟姜，同年德。佳气霭，看葱郁。称觞处，多欣色。更萱庭斑戏，桂芳品列。未逊轲亲机教力，且如络秀声煊赫。问金花、锡宠自谁加，河东薛。
null 无名氏 
喜动神仙屋。正三秋、长空月满，又逾一宿。传道垂弧当此日，缘是蓝田生玉。更子舍、新归婉淑。好事重重欣逢遇，合称觞、宴席倾醽醁。拼一醉，欢娱足。桃源庆婿歌新曲。想蓬莱、仙洞又献，长生真箓。看一点、老人照耀，牛女莱庭祝福。合长幼、芝兰满目。总向来秋高折桂，麻衣换取蓝袍绿。永遇乐，食天禄。
null 无名氏 
律调无射。月望才逾日。昴宿呈祥南极。称觞祈五福，膺聘陈双璧。彩堂上，老人婺宿光交集。龟鹤年相敌。孔雀屏开侧。喜与寿，俱逢吉。门楣他日作，椒觞歌今日。看父子，乘龙跨鹤皆仙匹。
null 无名氏 
龙山宴罢，又经旬日，还报生辰来也。今年祝寿胜年时，须满劝、十分玉斝。鱼书已报，凤帏知道，已备鸾骖鹤驾。不须寻药访桃源，且做个、风流驸马。
null 无名氏 
才生申十日，便小春时候。硕果已含生，一缕微阳透。贞固见天机，寿脉滋培厚。菊后早梅前，不尽长生酒。
null 无名氏 
万里无云，天同色、祥光满目。见婺星一点，辉联箕宿。果是月宫仙子降，诞生乐国人如玉。六飞蓂、正属九秋高，清霜肃。丹桂盛，蓝袍绿。芝兰秀，森如簇。庆簪缨几代，家毡欣复。萱草长春殊未老，君恩加锡金花轴。款陪王母宴瑶池，蟠桃熟。
null 无名氏  黄河
菊花新过，秋蕊香犹媚。三八燕山亭，贺圣朝、申生明世。肃霜天晓，正快活年时，庆新寿，万年欢，人醉蓬莱里。红衫儿歌，水调夸多丽。仰祝寿星明，指黄河、清年可拟。欢同鱼水，永遇乐倾杯，风流子、洞仙歌，曲唱千秋岁。
null 无名氏 
一点箕星，近天边，光彩辉耀南极。竹马儿童，尽道使君生日。元是凤池仙客。曾曳履、持荷簪笔。称觞处，晚节花香，月周犹待五夕。谁道久拘禁掖。任双旌五马，暂从游逸。九棘三槐，都是等闲亲植。见说玉皇侧席。但早晚、促归调燮。功成了，笑傲南山，寿如南山松柏。
null 无名氏 
过重阳三九。正日行析木，方移旦柳。天公爱黔首。念整顿乾坤，须还大手。蚌珠才剖。玉麒麟、世间希有。想当年，玉燕投怀，瑞气应冲牛斗。非偶。节逢庆会，华渚虹流，北枢电绕。明良须偶。盈月第、分前后。念元鸟生商，嵩神孕甫，两听管弦新奏。愿年年，主圣臣贤，与天长久。
null 无名氏 
望秋高梨岭，星下莆阳，庆生贤哲。问瑞蓂留两荚。小试宏才，暂劳雕邑，布阳春仁泽。庭有驯禽，村无吠犬，稻黄连陌。最是邦人，合掌顶戴，萱草年华，蟠桃春色。却笑仙翁，觅丹砂金诀。德满人间，诏来天上，看寿名俱得。岁岁霞觞，凤凰池畔，贺生辰节。
null 无名氏 
隔云一雁衔秋去。苏堤上、听得游人相语。疏影暗香中，谁与花为主。满目有山无限意。跨白鹤、云霄飞舞。飞舞。正断桥流水，苍苔生处。应羡地暖江南，近小春时节，南枝先吐。人似此花清，人比花尤苦。移向樽前须识取。只许与、松篁为侣。为侣。待金鼎调羹，百花红紫。
null 无名氏 
两日梅开，先占阳春小。鸾凤偶雁行，飞舞画堂交绕。称觞盛旦，二老同年少。夫劝妇，弟酬兄，四喜人希有。灵椿萱草，青翠俱长久。棠棣戏斑斓，对立齐上长生酒。有亲有序，慈孝兼恭友。登科日，未老时，共享南山寿。
null 无名氏 
才入冬来三日，人都道小春来。生生一脉早胚胎。消息南枝大。好向腊前冬后，贞元接处滋培。调羹手段栋梁材。直待文明嘉会。
null 无名氏 
良月才经四日，彭城庆诞真贤。从来斗酒百诗篇。锦绣文章灿烂。自合宰官身现，谁知富贵由天。但教福寿喜双全。直看子孙荣显。
null 无名氏 
瑞霭非烟，小春良月，翠开五叶阶蓂。补陀现相，今日庆生辰。江夏芳流秀国，芝兰茂、世袭簪缨。天恩厚，金花屡锡，偕老共卿卿。画堂，歌舞处，香浮宝鸭，寿酒频斟。愿朱颜绿鬓，常似青春。待得蟠桃三熟，与群仙、会宴西清。台星照，婺星箕耀，南极镇长明。
null 无名氏 
棣萼楼前佳气蔼。欣遇称觞，正斗杓移亥。三两日来连庆会。贺宾喜色增加倍。未逊徐雏分小大。好比晋朝，二陆休声在。更祝灵椿颜不改。三苏相继居台宰。
null 无名氏 
新冬十叶蓂添一。良辰喜是翁生日。金鸭爇沉香。祥烟绕画堂。遐龄方五十。厚福犹千百。看取小甥孙。年年捧寿樽。
null 无名氏 
好景欣逢，须记取、小阳春暖。算夜来浃日，今朝生旦。对此称觞春酒献，郁葱佳气琴堂满。问使君、记纪绛人年，耆颐半。天付与，文章灿。牛刀试，风流县。笑陶情松菊，主人懒散。谁识东山真捷径，银章博取新貂衮。愿潭居、槐府展经纶，延椿算。
null 无名氏 
明夜月团圆，小春霜早。今日由来佳气好。都城传道，翰苑称觞欢笑。知是当年，诞生元老。新来曾见，金莲送到。一任芳樽频醉倒。判花西掖，独掞春华词藻。召归紫闼，永为师保。
null 无名氏 
冰壑平生，如伯伦狂，似希乐豪。喜观书不用、菊茶明眼，登山不倩、藜杖扶腰。豆粥萍齑，脍羹鳞脯，湖海人常折简招。谁云老，有满怀风月，藏在诗瓢。凌晨向鹄冲霄。道昴宿于今又应萧。记垂弧令节，恰当后日，下元好景，正属前朝。冷胆如天，刚肠如剑，须把千杯寿酒浇。那堪更，是梅花时月，烂熳溪桥。
null 无名氏 
橘记一年景，梅泄小春英。见说彭成仙隐，对此庆生辰。寿比太公欠一，年并楚丘逾九，益壮异常人。细数称觞日，信宿两弥旬。戏莱衣，桥梓列，桂兰荣。一门盛事难得，一子两层孙。休论若儿渠父，差胜杨椿黄琬，四代眼前亲。积善有馀庆，享福百千春。
null 无名氏 
姑苏台上春光泄。菊老寒轻香未歇。人言太守是龚黄，天为吾君生稷契。明良庆会俱良月。万岁千秋同瑞节。明朝仙领趣持鳌，十万人家齐卧辙。
null 无名氏 
良月霜晴，小春寒浅，瑞蓂九叶朝飞。岭梅香度，初发向南枝。此际高门袭庆，真贤降、金璧争辉。传瀛海，向歆父子，相望姓名垂。广寒，仙籍在，笔驱造化，文照虹霓。暂徘徊莲幕，名誉英驰。行簉夔龙步武，蓬山静，玉宇春熙。当清夜，神交太乙，相对照青藜。
null 无名氏 
月惟四日。又转黄锺律。好景会生辰，是天降、真儒无敌。称觞设席，香雾腾葱郁。霜天晓，笙歌彻，玉斝倾仙液。当年桂子，元是蓬莱客。任留宿蓬莱，道山试、玉堂翰墨。一封飞下，趣召入黄扉，台星照，寿星明，相映居南极。
null 无名氏 
潭潭仙隐，婺宿光联地。喜见门阑蔼佳气。对芳辰，诮一似、王母会瑶池，又却是、夫人诞生明世。普陀见真相，淑德温柔，更比嫦娥又何异。小春吉月，日数推来，成七四好景，杯觞须记。况荣贵，见青紫满门，争戏舞莱衣，祝千秋岁。
null 无名氏 
今日小春月，后日是周正。瑞蔼挹仙堂上，崧岳喜生申。文物师垣宅相，诗礼枢庭世胄，冰骨玉精神。浩气凌牛斗，胸次敻凡尘。郭中书，广成子，李长庚。勋业词章福寿，直上等三人。松菊亭前诗酒，梅竹园中翰墨，时复萃嘉宾。人指屏山下，双桂一灵椿。
null 无名氏 
三叶翠蓂开子月，九天降诞文星。满堂佳气蔼祥云。称觞椒有颂，介寿酒浮春。强仕宜为攀折客，须知富贵催人。看看雁塔即联名。一门夸盛事，棠棣对灵椿。
null 无名氏 
正霜融日暖，两两蓂开，阳生时候。喜见文星，上有箕星照。须信岳神，储降，诞作儒林秀。一举登科，蟾宫稳步，桂香满袖。天赋麒麟，奇骨尽羡，德耀宗盟，有谁居右。宠擢珍图，龙序褒勋厚。两郡棠阴，一封芝检，飞来到如。结束曹装，入居黄阁，双亲未老。
null 无名氏 
腊前冬至后，报春意、动南坡。见葭管浮灰，梅英缀玉，漏泄阳和。阶蓂呈瑞五叶，祥开崧岳耸嵯峨。笑拥两行珠翠，欢腾一曲笙歌。试将铜狄细摩挲。问寿富如何。道寿等冈陵，富连阡陌，福禄多多。德门最堪羡处，有乔松丹桂映婆娑。管取脱身簿领，即登奕世儒科。
null 无名氏 
宝历契昌运，岳渎启珍符。汾阳忠义勋阅，此际挂蓬弧。正属阳生子月，始见蓂敷六荚，宝剑出昆吾。芒射斗牛分，光彩照坤舆。备文武，宏器量，足谋谟。世传韬略，出专阃制誓平胡。尽护貔貅百万，仰副九重委注，指日复舆图。祝寿如山阜，进位陟洪枢。
null 无名氏 
月琯循环届仲冬。蓂生十叶气葱葱。梅花香里开华宴，柏酒樽前拜寿翁。檀乍爇，烛微笼。儿孙罗列劝金锺。点头更问儿孙看，慈母蟠桃几度红。
null 无名氏 
鲁观书云方在候，颍川家庆非常。望前四日上椒觞。北堂人未老，南极夜增光。借问遐龄今几许，希年恰喜相当。愿同王母寿延长。蟠桃看屡熟，萱草镇长芳。
null 无名氏 
一阳来复，正日临三四，梅英露白。玉燕当年曾入梦，瑞应果生人杰。金玉文章，圭璋闻望，早作蟾宫客。来趋莲幕，片言珍重能决。自知阴德居多，仕途应显，州县何劳力。况有儿孙俱挺特，管取桂枝高折。桥梓齐芳，芝兰并秀，甚盛家声籍。祝君长寿，一门荣贵无极。
null 无名氏 
要问南枝消息早，一阳恰喜方回。望前二日验云台。祥光呈五色，瑞彩上三台。生机一脉何尝息，正看用世真才。调羹手段此胚胎。文明观盛会，直待六阳来。
null 无名氏 
阳复今朝，月圆明日，渭溪改观风光。今枝孕秀，馀庆衍天潢。诞降真英间世，群仙贺、喜萃华堂。那勘见，灵椿未老，丹桂两芬芳。烛摇，香雾拥，翠蛾歌舞，齐上椒觞。且殷勤仰祝，华算等天长。况蕴智谋韬略，维城志、屏翰君王。待收取、平戎功业，军国赖平章。
null 无名氏 
阳律方回，月圆后、又逾两日。想当年，秀锺峻岳，复生申□。重庆蓬弧呈瑞旦，盈门喜气先洋溢。羡璇穹、箕宿动祥光，辉南极。延遐算，希年及。康宁富，无亏一。论箕畴五福，总全天锡。鹤发未教垂雪彩，凤毛行展冲霄翼。愿彩庭、岁岁捧霞觞，倾仙液。
null 无名氏 
关中有萧相，江左见夷吾。中兴帝赉良弼，休运应乾符。百五期过一日，十万声号半夜，南极灿晴虚。崧岳生申甫，河洛出图书。领坡仙，陪橐从，镇潜都。九重作夜有梦，问到北岩无。须信建溪桃李，难驻商川舟楫，归去伴都俞。岁伴南山寿，日拱北辰居。
null 无名氏 
律应黄锺，蓂飞六荚，今朝是、嵩岳生申。似山堂里，氤氲瑞气先春。笙歌度曲，依然在、紫府黄庭。拥出癯仙冰玉洁，梅花个样精神。堪羡处，行藏信道，出处无心。莫把闲中日月，替了调元公案，袖手经纶。黄扉虚左，休顾平泉花石盟。好看来年八帙，渭川叟、故事重新。寿星与、三台齐色，政地拜生辰。
null 无名氏 
朱门列戟。华堂鼎食。那更康强八十。渭川遇主恰年同，怎得似、累朝良弼。冬殷仲律。六蓂飞日。一点星辉南极。祝公经济出调元，遍寰宇、同跻寿域。
null 无名氏 
正迎长时节。细数来、两旬已浃，两朝方越。画堂人笑悦。见瑞烟香袅，寿星明彻。丝丝华发。问瑶池会客，几见桃结。才经八十，春秋不记，绛人年月。奇绝。诗书教子，陶母等伦，曹家风烈。鼎来□德。儿孙尽、蓝袍客。便从今，一轴金花鸾锦，十藏琅函贝叶。愿常如、秋月圆时，长生真诀。
null 无名氏 
律按黄锺馀七日，左扉弧矢呈祥。好看一点上眉黄。台星还又照，相映寿星光。今岁生辰应迥别，趋朝已趣曹装。姓名稳稳造鸳行。来年三四月，衣锦早还乡。
null 无名氏 
蓂留四叶书云后。此日孙枝秀。爱他风味似吾人。却是笔头能篆、又能文。青青两鬓年方壮。儿女俱成长。要添富寿共荣华。教取一庭兰玉，共成家。
null 无名氏 
一阳来复气回新。对芳辰。庆生申。月满惟迟、三日又三旬。入仕致身知是早，年弱冠，正青春。文章笔下扫千军。擢铨衡。袭簪缨。荣捧宸恩，来镇此邦民。行历华途须煊赫，添寿酒，祝椿龄。
null 无名氏 
疏梅点白，漏泄先春信。律欲变黄锺，但两日、一阳月尽。龙头望族，挺挺振家声，窗下业，月中枝，雁塔书名姓。琴堂拟步，早发梅仙轫。台阁待风生，想咫尺、天颜已近。壮行未老，便作黑头公，还未定，祝千春，看子孙昌盛。
null 无名氏 
看梅腮妆腊，柳眼缄春，小寒交候。蓂荚双开，庆生贤毓秀。早著蜚声，荣登鹗表，正是当年少。大器能藏，待当富贵，功名还就。暂试鸾栖，需期瓜约，未试经伦手。料想黄扉须有分，看玺书飞到。州县无劳，沙堤已筑，跃马长安道。岁岁今朝，斑斓品戏，举觞称寿。
null 无名氏 
数朵寒梅方破腊，良宵新月初生。晓来闺阁庆生辰。天孙应降诞，德迈孟光贤。喜配伯鸾真得耦，乘龙产凤齐名。称觞岁岁祝长年。瑶池桃未熟，南极婺星明。
null 无名氏 
梅拆数枝，蓂舒四荚，二阳始觉来临。五云呈瑞，渤海复生申。信道当年庆诞，人推天上石麒麟。果然是，名驰雁塔，弱冠绿袍新。鸾栖，虽小试，仕途发轫，现宰官身。信倚需一札，飞下天庭。自是调羹大手，环召也、快展经纶。称觞处，彩堂具庆，芳桂对萱椿。
null 无名氏 
嘉平时候，算尧阶蓂叶，才方开六。婺女当年曾降瑞，产作仙姿清淑。金玉满堂，儿孙满目，心事今都足，嘻嘻嗃嗃，一门和气可掬。何幸诞节称觞，湖山堂上，燕集皆亲族。犹子不能歌盛美，但借湖山为祝。福比湖深，寿齐山耸，岁岁颜如玉。好陪王母，共看几度桃熟。
null 无名氏 
称觞喜对二阳临。况当弦月上，一醉祝千春。
null 无名氏 
斗杓建丑。蓂叶初开九。贤哲降，千龄偶。
null 无名氏 
十荚尧蓂开翠羽，一番潘貌蒸红颊。
null 无名氏 
欣遇月圆先两日，称觞对二阳来。
null 无名氏 
今日雪飞六出，明夜月圆三五，梅腊正传芳。恰值生申节，共献椒觞。
null 无名氏 
霜月团圆天似水，还是神仙诞日。
null 无名氏 
腊月初开一荚蓂。祥开崧岳庆生申。
null 无名氏 
雪压梅敧，写不就、岁寒清绝。正阆苑、五分里过了，三分腊月。
null 无名氏 
问讯绂麟何日是，腊月生辰十九。
null 无名氏 
户庭浮瑞气。八日馀寒，新春来至。
null 无名氏 
瑞溢飞猿峤，秀毓凤凰山。腊馀六日春到，人间世庆生贤。
null 无名氏 
应三元，先五日，庆生申。
null 无名氏 
年春里，归去凤凰池上，国号恰新颁。玉立诸郎秀，丹桂看齐樊。
null 无名氏 
日逢三九。相对梅花倾寿酒。次第回春。甲子从头又一新。敬翻一曲。付与歌儿勤为祝。为问仙翁。今岁蟠桃几度红。
null 无名氏 
淮海知名，今日刘郎，胜如旧时。记当年幕府，从容赞画，云从万骑，电掣千麾。威震新塘，气吞涟楚，涤扫妖氛但指期。论功处，载骖鸾鹤，衣锦赋荣归。九重诏已封泥。看稳上青云万丈梯。况平生慷慨，闻鸡起舞，中原事业，不付公谁。昨夜颁春。明朝献岁，且对椒盘奉寿卮。功名事，不输前辈，行到凤凰池。
null 无名氏 
欢盈万屋。声杂当庭竹。腾宝篆，辉银烛。东君将到处，祗隔邮亭宿。谁知道，此时诞个人如玉。红叶题宫墨。流入人间曲。天香在，犹芬馥。满斟眉寿醑，共劝千龄福。情未足，来朝更把酴酥祝。
null 无名氏 
父老持杯水。叹世间、公论无情，是非易位。来饯花封贤令尹，籍籍攀辕耳语。留不住、青原抚字。蓦地风波平地起，算十常、八九乖人意。无处著，不平气。浩然一曲歌归去。问城郭田园，曾荒尤未。亲旧过从同一笑，不羡浮云富贵。任造物、小儿厮戏。失马安知非是福，况庙庭、侑祀方思魏。天定也，诏书至。
null 无名氏 
名播乡闾人素许。科诏相催，又趁槐花举。谈笑挥成金玉句。贤书果见登天府。阔步青霄今得路。脚底生云，拥入蟾宫去。好是来年三月暮。琼林宴处人争睹。
null 无名氏 
恩袍草色。望满目青青，光动阡陌。拂拂鞭丝散漫，锦鞯玉勒。君王赐与琼林宴，玩丹桂、香浮仙籍。舜韶清雅，尧觞泛溢，欢意何极。湛露久、需云未饰。更星使传呼，天上消息。槐幄阴移，上苑淡烟凝碧。归来渐近平康路，骤香尘、倒载连璧。马蹄轻驶，宫花半亸，艳欺斜日。
null 无名氏 
忆昔钱塘话别，十年社燕秋鸿。今朝忽遇暮云东。对坐旗亭说梦。破帽手遮西日，练衣袖卷寒风。芦花江上两衰翁。消得几番相送。
null 无名氏 
新竿界断一天游。万弩向云头。彩羽飞星，红心破日，胜集总名流。好手业中施好，利物敢轻酬。捧杆箭多，旗花饯少，快请办头筹。
null 无名氏 
谁识飞竿巧艺全。儿童群戏艳阳天。十分险处却安然。海燕舞空萦弱絮，岭猿连臂下层颠。算来真个肉飞仙。
null 无名氏 
宝刀迎面摇寒雪。琼梳掠鬓横新月。红颊驻长春。绿鬟轻绾云。解飘并括敛。到处题名遍。飞诏待追还。荣居供奉班。
null 无名氏 
旧日皆春，气象、又重妆束。做得新丰酒肆，济康堂局。老杜误传人酝酿，许公手种时科目。自两公、一去已经年，君今续。商家醴，须君曲。怀英笼，须君蓄。且饶人大卖，呼么喝六。佶倬家人三两辈，药王菩萨丹青轴。更於中、添得个当炉，十分足。
null 无名氏 
燕子重来寻旧巢。
null 无名氏 
苏子秋七月。向凉宵、扁舟与客，共游赤壁。清吹徐来波不动，举酒诵诗属客。白露与、水光相接。万顷茫茫风浩浩，飘飘乎、遗世而独立。棹兰桨，沂空阔。正襟危坐而言曰。客知夫、天地之间，久长无物。惟有清风与明月，万古用之不竭。寓耳目、为声为色。客笑欣然重酌酒，忽盘肴既尽杯狼籍。□□□，东方白。
null 无名氏 
十月临皋暮。客从予、黄泥之坂，凛然霜露。相与行歌而言曰，月白风清如许。念无酒、归谋诸妇。妇曰斗酒藏之已久，可携为、赤壁之游否。江水落，出洲渚。登龙踞虎幽宫俯。啸一声、山鸣谷应，寂寥四顾。有鹤东来西去也，梦道士、揖予而语。赤壁之游乐乎否，问其名、不答予惊悟。开户视，不知处。
null 无名氏 
不作三公，归来钓、桐庐江侧。刘文叔、眼青不改，故人头白。风节傥能关社稷，云台何必图颜色。使阿瞒、临死尚称臣，伊谁力。登钓石，初相识。鱼竿老，羊裘窄。除江山风月，更谁消得。烟雨一川双桨急，转头不忿青山隔。叹鼻端、不省利名醒，京华客。
null 无名氏 
孤馆深沉，晓寒天气。解鞍独自阑干倚。暗香浮动月黄昏，落梅风送沾衣袂。待写红笺，凭谁与寄。先教觅取嬉游地。到家正是晚春时，小桃花下拼沉醉。
null 无名氏 
征鞍不见邯郸路。莫便匆匆去，秋风萧条何以度。明窗小酌，暗灯清话，最好留连处。相逢各自伤迟暮，犹把新诗诵奇句。盐絮家风人所许。如今憔悴，但馀衰泪，一似黄梅雨。
null 无名氏 
法从西清，雅志山东，超然燕怡。笑洛城卢老，贫来屋破，花溪杜叟，雨里床移。晚乃经营，欢言结架，夭矫晴虹朝已跻。开山了，一灯灯相续，第一宗师。乘闲小隐幽栖。天与人谋应此时。算春霆震响，不教龙蛰，甘霖布润，待倩云飞。宥密思贤，明谟经远，共指神州克复归。归来也，更身名煊赫，锦绣光辉。
null 无名氏 
蹑足半天下，作意赋归欤。燕申经始不日，胸次出规模。千古神峰拥护，万古横江缭绕，佳致足方壶。一饮一词美，还得似君无。十步楼、五步阁，恣安居。薰蒸和气，袭人盎盎觉春如。况是庄椿不老，那更徐鸡并秀，父子看名俱。驷马高车盖，不减汉之于。
null 无名氏 
三径当松竹，五亩足烟霞。个中卜宅，蓬山佳致足君家。前有书江环绕，后有横岗崪嵂，万象总森罗。输奂翬飞处，此屋岂无华。绿窗开，朱户敞，绣帘遮。燕闲自适，百篇斗酒是生涯。种善善根未绝，延桂桂枝可待，谁子为君夸。佳嗣一夔足，荣耀必多嘉。
null 无名氏 
帝遣司花女。炯琼琚瑶佩，新来满空飞舞。飞到水晶宫阙处，还被六丁迎住。唤月娣、天孙说与。道是云溪新洞府，粲玉虹、拥出神仙宇。齐星汉，切云雾。朝来细把虹梁举。命日兄、催上金鸦，高高腾翥。云母卷帘三万数，不碍风斤月斧。真个是、去天尺五。恰则紫皇香案近，那砖花、院柳宜年少。双鬓绿，朝天去。
null 无名氏 
金猊香冷。
null 无名氏 
宝鸭香凝袖。
null 无名氏 
梅传春信。
null 无名氏 
海棠著雨透胭脂。
null 无名氏 
碧玉堂前金粟斗。
null 无名氏 
王孙去后多芳草。
null 无名氏  西湖
逋仙千载独知心。别无人。泪痕深。长是自开自落自成阴。白石后来疏影句，饶绮丽，总输他、清浅吟。伤情。伤情。角中声。夜沉沉。更捣砧。欲雪未雪、天欲老，云气昏昏。梦绕西湖路渐不堪行。人已骑驴毡笠去，留恨也，仗梅花、说与君。
null 无名氏 
瘦影横斜，断桥路小。如今梦断孤山了。冷魂趁鹤不归来，荒山没尽深深草。月下罗浮，一樽自笑。旧枝尚记幽禽抱。王令人梦里说相思，被谁惊破霜天晓。
null 无名氏 
雪后郊原，烟林静、梅花初拆。春初半、犹自探春消息。一眼平芜看不尽，夜来小雨催新碧。笑去年、携酒折花时，君应识。兰舟漾，城南陌。云影淡，天容窄。绕风漪十顷，遥浮晴色。恰似槎头收钓处，坐中仍有江南客。试与问、何如两桨下苕溪，吞梦泽。
null 无名氏 
月宫仙桂、被嫦娥试手，移来山谷。
null 无名氏 
元宵嘉会赏春光。盛事当年忆上阳。尧颡喜瞻天北极，舜衣深拱殿中央。欢声浩荡连韶曲，和气氤氲带御香。壮观大平何以报，蟠桃一朵献千祥。
null 无名氏 
日暖风和春更迟。是太平时。我从蓬岛整容姿。来降贺丹墀。幸逢灯夕真佳会，喜近天威。神仙寿算远无期。献君寿、万千斯。
null 无名氏 
阆苑人间虽隔，遥闻圣德弥高。西离仙镜下云霄。来献千岁灵桃。上祝皇龄齐天久，犹舞蹈、贺贺圣朝。梯航交凑四方遥。端拱永保宗祧。
null 无名氏 
丽日舒长，正葱葱瑞气，遍满神京。九重天上，五云开处，丹楼碧阁峥嵘。盛宴初开，锦帐绣幕交横。应上元佳节，君臣际会，共乐升平。广庭。罗绮纷盈。动一部、笙歌尽新声。蓬莱宫殿神仙景。浩荡春光，逦迤王城。烟收雨歇，天色夜更澄清。又千寻火树，灯山参差，带月鲜明。
null 无名氏 
东风报暖，到头嘉气渐融怡。巍峨凤阙，起鳌山万仞，争耸云涯。梨园弟子，齐奏新曲，半是埙篪。见满筵、簪绅醉饱，颂鹿鸣诗。
null 无名氏 
海东今日太平天。喜望龙云庆会筵。尾扇初开明黼座，画帘高卷罩祥烟。梯航交凑端门外，玉帛森罗殿陛前。妾献皇龄千万岁，封人何更祝遐年。
null 无名氏 
北暴东顽，纳款慕义争来。日新君德更明哉。歌咏载衢街。清宁海宇无馀事，乐与民同燕春台。一年一度上元回。愿醉万年杯。
null 无名氏 
彤云映彩色相映，御座中、天簇簪缨。万花铺锦满高庭。庆敞需宴欢声。千龄启统乐功成。同意贺、元珪丰擎。宝觞频举侠群英。万万载、乐升平。
null 无名氏 
青春玉殿和风细。奏箫韶络绎。瑞绕行云飘飘曳。泛金尊、流霞艳溢。瑞日晖晖临丹扆。广布慈德宸遐迩。愿听歌声舞缀。万万年、仰瞻宴启。
null 无名氏 
碧烟笼晓海波闲。江上数峰寒。佩环声里，异香飘落人间。弭绛节、五云端。宛然共指嘉禾瑞，开一笑、破朱颜。九重嶢阙，望中三祝高天。万万载、对南山。
null 无名氏 
缥缈三山岛。十万岁、方分昏晓。春风开遍碧桃花，为东君一笑。祥飙暂引香尘到。祝高龄、后天难老。瑞烟散碧，归云弄暖，一声长啸。
null 无名氏 
翠幕华筵，相将正是多欢宴。举舞袖、回旋遍。罗绮簇宫商，共歌清羡。当琼浆泛泛满金尊，莫惜沉醉，莫惜沉醉，永日长游衍。愿乐嘉宾，嘉宾式燕。
null 无名氏 
洞天景色常春，嫩红浅白开轻萼。琼筵镇起，金炉烟重，香凝锦幄。窈窕神仙，妙呈歌舞，攀花相约。彩云月转，朱丝网徐在，语笑抛球乐。绣袂风翻凤举，转星眸、柳腰柔弱。头筹得胜，欢声近地，光容约。满座佳宾，喜听仙乐，交传觥爵。龙吟欲罢，彩云摇曳，相将归去寥廓。
null 无名氏 
两行花窍占风流。缕金罗带系抛球。玉纤高指红丝网，大家著意胜头筹。
null 无名氏 
满庭箫鼓簇飞球。丝竿红网总台头。
null 无名氏 
频歌覆手抛将过，两行人待看回筹。
null 无名氏 
五花心里看抛球。香腮红嫩柳烟稠。
null 无名氏 
清歌叠鼓连催促，这里不让第三头。
null 无名氏 
箫鼓声声且莫催。彩球高下意难裁。
null 无名氏 
恐将脂粉均妆面，羞被狂毫抹污来。
null 无名氏 
满庭罗绮流粲。清朝画楼开宴。似初发芙蓉正烂熳。金尊莫惜频劝。近看柳腰似折。更看舞回流雪。是欢乐、宴游时节。且莫催、欢歌声阕。
null 无名氏 
春早皇都冰泮。宫沼东风布轻暖。梅粉飘香，柳带弄色，瑞霭祥烟凝浅。正值元宵，行乐同民总无闲。肆情怀，何惜相邀，是处里容款。
null 无名氏 
无算。仗委东君遍。有风光、占五陵闲散。从把千金，五夜继赏，并彻春宵游玩。借问花灯，金琐琼瑰果曾罕。洞天里，一掠蓬瀛，第恐今宵短。
null 无名氏 
夸帝里。万灵咸集，永卫紫陌青楼，富臻既庶矣。四海升平，文武功勋盖世。赖圣主，兴贤佐，恁致理。气绪凝和，会景新、访雅致。列群公锡宴在迩。上元循典，胜古高超荣异。望绛霄、龙香飘飘旖旎。
null 无名氏 
景云披靡。露浥轻寒若水。尽是游人美。陌尘润、宝沉递。笑指扬鞭，多少高门胜会。况是。只有今夕誓无寐。
null 无名氏 
盛日凝理。羽巢可窥。阆苑金关启扉。烬连宵、宁防避。暗尘随马，明月逐人无际。调戏。相歌秾李末阑已。
null 无名氏 
骋轮纵勒，翠羽花钿比织。并雅同陪，共越九衢遍，尽遨逸。料峭云容，香惹风、萦怀袂。遍寓目，几处瑶席绣帟。
null 无名氏 
莫如胜慨，景压天街际。彩鳌举、百仞耸倚。凤舞龙骧，满目红光宝翠。动霁色，馀霞映，散成绮。
null 无名氏 
渐灼兰膏，覆满青烟罩地。簇宫花、撋荡纷委。万姓瞻仰，苒苒云龙香细。共稽首，同乐与，众方纪。
null 无名氏 
楼起霄宫里。五福中天纷绛瑞。弦管齐谐，清宛振逸天外。万舞低回纷绕，罗纨摇曳。顷刻转轮归去，念感激天意。幸列熙台，洞天遥遥望圣梓。五夕华胥，鱼钥并开十二。圣景难逢无比。人间动且经岁。娩婉踌躇，再拜五云迤逦。
null 无名氏 
禁篽初晴，见万年枝上，工啭莺声。藻殿连云，萍曦高照檐楹。好是帘开丽景，袅金炉、香暖烟轻。传呼道、天跸来临，两行拱引簪缨。看看筵敞三清。洞宝玉杯中，满酌犀觥。烂熳芳葩，斜簪庆快春情。更有箫韶九奏，簇鱼龙、百戏俱呈。吾皇愿、永保洪图，四方长乐升平。
null 无名氏 
当今圣主，理化感四塞，永减狼烟。太平朝野无征战，国内晏然。风调雨顺歌声喧。箫韶韵，九奏钧天。愿王永寿，比南山、更奏延年。
null 无名氏 
婥妁要肢轻婀娜。学内样、深深梳果。如五凤双鸾相对舞，随腰带、乍游琐。莺幕、满头花，见绿杨摸蔌。金阶献，一庭细管繁弦里，谁把ㄉ抛过。舞鸾双翥，香兽低。散瑞景烟微。投袂翩翩，趁拍迟迟。按曲度瑶池。曲遍新声，敛绣衣跪。彩袖高捧琼卮。指月中丹桂。春难老，祝仙寿维祺。
null 无名氏 
血洒霜罗，泪薄艳锦，伊方教我成行。渐望断、斜桥暮柳，曲水归云。月暗风高露冷，独自才抵孤城。江南远，今夜就中，愁损行人。愁人。旧香遗粉，空淡淡馀暖，隐隐残痕。到这里、思量是我，忒□无情。水更无情侣我，催画航、一日三程。休烦恼，相见定约新春。
null 无名氏 
雨洗天开，风将云去，极目都无纤翳。当遇中秋夜，静月华如水。素光晃、金屋楼台，清气彻、玉壶天地。此际。比无常三五，婵娟特异。因念玉人千里。待尽把愁肠，分付沉醉。只恐难当漏尽，又还经岁。最堪恨、独守书帏，空对景、不成欢意。除是。问姮娥觅取，一枝仙桂。
null 无名氏 
和袖把金鞭，腰如束素。骑介驴儿过门去。禁街人静，一阵香风满路。凤鞋宫样小，弯弯露。蓦地被他，回眸一顾。便是令人断肠处。愿随鞭镫，又被名缰勒住。恨身不做个，闲男女。
null 无名氏 
厌厌闷着。厌厌闷着。奴儿近日听人咬，把初心忘却。教人病深谩摧拙。凭谁与我分说破，仔细思量怎奈何，见了伏些弱。
null 无名氏 
喜贺我皇，有感蓬莱，尽降神仙。到乘鸾驾鹤御楼前。来献长寿仙丹。玉殿阶前排筵会，今宵秋日到神仙。笙歌寥亮呈玉庭，为报圣寿万年。
null 无名氏 
真主玉历成康。德睿宁安国中良。时和岁丰稔，民阜乐、何情泚，瑞木呈日五色，月华重有光。更羽鹤来仪凤凰。万邦乡。齐供明皇。祝遐龄、圣寿无疆。
null 无名氏 
斗巧宫妆扫翠眉。相唤折花枝。晓来深入艳芳里，红香散，露浥在罗衣。盈盈巧笑咏新词。舞态画娇姿。袅娜文回迎宴处，簇神仙、会赴瑶池。
null 无名氏 
玉皇金阙长春，民仰高天欣载。年年一度定佳期，风情多感慨。绮罗竞交会。争折花枝两相对。舞袖翩翩歌声妙，掩粉面、斜窥翠黛。锦额门开彩架，球儿裳、先秀神仙队。融香拂席霓裳动，铿锵环珮。宝座巍巍五云密，欢呼争拜退。管弦众作欲归去，愿吾皇、万年恩爱。
null 无名氏 
皇州春满群芳丽。散异香旖旎。鳌宫开宴赏佳致。举笙歌鼎沸。永日迟迟和风媚。柳色烟凝翠。唯恐日西坠。且乐欢醉。
null 无名氏 
驾紫鸾軿。乘风缥缈游仙。红霓蘸影，近瑶池、鹤戏芝田。临蕙圃、饮琼泉。上萧台、遥瞻九天。对真人蕊书亲授，已向南宫住长年。
null 无名氏 
开琼筵，庆佳辰。彩帟当中月华明。笙歌乐、如梦幻，望丹山彩凤，飞舞邃庭。遐艳异、寿杯同斟。抃舞讴歌浃欢声。方今永永太平。更衍多男，共集锦昌寿恩。
null 无名氏 
禁鼓初敲，觉六街夜悄，车马人稀。暮天澄淡，云收雾卷，亭亭皎月如珪。冰轮碾出遥空，无私照临千里。最堪怜、有情风，送得丹桂香微。唯愿素魄长圆，把流霞对饮，满泛觥卮。醉凭栏处、赏玩不忍，辜却好景良时。清歌妙舞连宵，踟蹰懒入罗帏。任佳人、尽嗔我，爱月每夜眠迟。
null 无名氏 
向春来，睹林园，绣出满槛鲜萼。流莺海棠枝上弄舌，紫燕飞绕池阁。三眠细柳，垂万条、罗带柔弱。为思量，昨夜去看花，犹自斑驳。须拌尽日樽前，当媚景良辰，且恁欢谑。更阑夜深秉烛，对花酌、莫辜轻喏。邻鸡唱晓，惊觉来、连忙梳掠。向西园、惜群葩，恐怕狂风吹落。
null 无名氏 
想风流态，种种般般媚。恨别离时大容易。香笺欲写相思意。相思泪滴香笺字。画堂深，银烛暗，重门闭。似当日、欢娱何日遂。愿早早相逢重设誓。美景良辰莫轻拌，鸳鸯帐里鸳鸯被。鸳鸯枕上鸳鸯睡。似恁地，长恁地，千秋岁。
null 无名氏 
爱鬓云长，惜眉山，寻乍相见，一时眠起。为伊尚验，未欲将言相戏。早樽前、会人深意。霎时间阻，眼儿早巴巴地。便也解、封题相寄。怎生是款曲，终成连理。管胜如、旧来识底。
null 无名氏 
春日迟迟。称游人、尽日赏燕芳菲。新荷泛水，渐入夏景云奇。炎光易息，又早是、零落风西。白露点，黄金菊蕊，朝云暮雪霏霏。光阴迅速如飞。邀酒朋共欢，且恁开眉。清歌妙舞，更兼玉管瑶篪。人生易老，遇太平、且乐嬉嬉。莫待解，朱颜顿觉，年来不似当时。